Nahas Litar Dato Sagor: Polis rakam keterangan sembilan saksi
Oleh ASLIZA MUSA

11 Januari 2023, 4:15 pm
IPOH – Polis telah merakam keterangan sembilan saksi bagi membantu siasatan kes kemalangan mengorbankan seorang penonton di Litar Dato Sagor, Kampung Gajah bulan lalu.
Ketua Polis Perak, Datuk Seri Mohd. Yusri Hassan Basri berkata, individu yang telah dipanggil itu termasuk pihak penganjur, rakan mangsa dan pegawai yang terlibat ketika perlumbaan berlangsung.
Katanya, kertas siasatan kes berkenaan sedang dilengkapkan pegawai penyiasat dan kini berada di peringkat akhir.
“Siasatan terperinci sedang dilakukan di mana beberapa saksi bebas lain yang berada di lokasi ketika kejadian berlaku juga akan dipanggil bagi melengkapkan kertas siasatan,” katanya dalam sidang akhbar di Ibu Pejabat Polis Kontinjen (IPK) Perak di sini hari ini.
Menurut beliau, mana-mana penganjur sukan ekstrem dinasihat menjadikan kejadian itu sebagai iktibar dengan mengikut prosedur operasi standard (SOP) yang ditetapkan.
“Penganjur mestilah mendapat kelulusan dan kebenaran daripada pihak berkuasa dalam memastikan keselamatan semua pihak yang terlibat.

“Perkara ini ada dalam SOP penganjur dan kita mahu memastikan kejadian seumpama ini tidak akan berulang di masa akan datang,” katanya.
Dalam kejadian pada 31 Disember lalu, mangsa, Muhammad Amir Mohd. Yusoff, 32, maut selepas dirempuh sebuah kereta Proton Satria ketika menyaksikan pertandingan ‘CCT Battle of Champion’ di Litar Dato’ Sagor, Kampung Gajah.
Kejadian sekitar pukul 3.30 petang itu dipercayai berpunca akibat dua buah kereta hilang kawalan selepas bergesel sesama sendiri sebelum salah sebuah kereta terbabas ke kanan litar lalu memasuki laluan berumput.
Kenderaan yang terbabas itu telah melanggar salah seorang penonton yang berada di atas kawasan berumput dalam jarak sembilan meter dari laluan litar. – KOSMO! ONLINE.


37 lokasi perindustrian jadi sasaran longgokkan sampah haram
Oleh MUHAMMAD SHAHIZAM TAZALI

11 Januari 2023, 4:03 pm
MELAKA – Sebanyak 37 lokasi berhampiran kawasan perindustrian di negeri ini dikesan menjadi sasaran tempat pembuangan sampah haram oleh pihak yang tidak bertanggungjawab.
Pengarah SWCorp Melaka, Khairul Adha Mutalib berkata, tindakan melupuskan sampah dengan cara sedemikian bertujuan untuk menjimatkan kos berbanding menghantar bahan buangan ke tapak pelupusan sampah yang di khaskan di Sungai Udang, dekat sini.
Katanya, sampah yang dibuang ke lokasi-lokasi haram itu kebiasaannya melebihi satu tan.
Tambahnya, di sekitar Melaka Tengah terdapat 18 lokasi aktif di bawah pentadbiran Majlis Bandaraya Melaka Bersejarah (MBMB) diikuti lapan lokasi di kawasan Majlis Perbandaran Hang Tuah Jaya (MPHTJ).
Jelasnya, antara kawasan perindustrian terlibat adalah di Bukit Rambai, Krubong, Tanjung Minyak Perdana dan tanah kosong industri Hicom serta lokasi lain seperti fi Jalan Ayer Salak, Kampung Paya Mengkuang dan Jalan Taman Teknologi Cheng (TTC) 16.
“Dua kes telah didakwa di mahkamah dan yang terkini kita sedang melengkapkan kertas siasatan empat kes pembuangan sampah haram pada tahun lepas, kita jangkakan akan membawa lebih banyak kes ke mahkamah pada tahun ini,” jelasnya. – KOSMO! ONLINE


SWCorp arah sisa binaan dilupuskan di tiga lokasi
Oleh MOHD. HUSNI MOHD. NOOR

11 Januari 2023, 4:56 pm
CYBERJAYA – SWCorp Wilayah Persekutuan mengarahkan semua sisa binaan di Kuala Lumpur dibawa dan dilupuskan di tiga lokasi di sekitar Selangor mulai 1 Januari lalu.
Ia termasuk di Tapak Pelupusan Lengai Kuang (Rawang), Tapak Pelupusan Lengai Dengkil (Sepang) dan Tapak Pelupusan Sungai Sabai, Kalumpang (Hulu Selangor).
Pengarah SWCorp Wilayah Persekutuan, Ummi Kalthum Shuib berkata, sebelum ini, tapak pembuangan sisa terdekat bagi Kuala Lumpur iaitu di Sungai Kertas (Gombak) sudah ditutup pada 31 Disember lalu.
Beliau berkata, pihaknya mengingatkan pemilik bangunan agar mematuhi arahan berkenaan dan tidak melupuskannya di tapak pembuangan sampah haram.
“Kami akan meningkatkan operasi penguatkuasaan dan intipan bagi memastikan arahan itu dipatuhi sebaik mungkin memandangkan pembangunan di Kuala Lumpur adalah amat pesat malah, kami kerap menerima aduan sampah haram terutama dari jenis sisa binaan.
“Tahun lalu, sebanyak 42 ‘hotspot’ sampah haram telah dilaporkan di mana 29 daripadanya adalah hotspot pembuangan sisa binaan dengan jumlah keseluruhan sisa binaan dilupuskan sebanyak 326 tan,” katanya menerusi kenyataan akhbar hari ini.

Katanya, siasatan menunjukkan, jumlah sisa binaan mendominasi tapak pembuangan haram itu berbanding keseluruhan 344.3 tan sisa sampah.
Menurutnya, pemilik bangunan juga perlu memastikan kontraktor yang dilantik untuk melupuskan sisa binaan itu mempunyai lesen sah dengan Jabatan Pengurusan Sisa Pepejal Negara (JPSPN) supaya sisa dihantar ke tapak pelupusan yang dibenarkan.
Katanya, SWCorp WP memohon kerjasama semua pihak untuk membuat aduan sampah saham atau apa-apa sahaja aduan di bawah skop perkhidmatan SWCorp ke talian Hotline 1800887472, 03-2245 9292, [email protected] atau melalui sistem aduan di https://swcorp.spab.gov.my. – KOSMO! ONLINE


‘Rider’ tampal nota promosi lagu baru
Oleh KOSMO!

11 Januari 2023, 4:10 pm
PETALING JAYA – Seorang penyanyi berbangsa India tampil kreatif mempromosikan lagu barunya dengan cara menampal nota pada beg penghantar makanan.
Penyanyi tersebut yang dikenali sebagai RMC Prethip itu dipercayai turut bekerja sebagai penghantar makanan secara sambilan.
Gambar memaparkan penyanyi itu yang sedang membuat kerja menghantar makanan dengan nota berkenaan terlihat di sebelah kiri begnya turut tular di laman Twitter.
Tinjauan di ruang komen mendapati rata-rata pengguna memberi sokongan kepada RMC Prethip dengan menonton video muzik lagu terbaharunya itu di YouTube.
Selain itu, ada juga yang memuji usaha penyanyi itu dalam mempromosikan lagunya.
“Mantap lagu dia dan motosikal yang sama digunakan dalam video klip itu. Harap berjaya dalam dunia nyanyian dan dapat banyak ‘order’ Foodpanda,” kata Muhammad Najib.

“Saya tonton video ini selepas lihat gambar kamu yang tular. Suka konsep lagu ini, selamat maju jaya kepada kamu,” kata Kanges.
“Sokongan dari Sarawak. Lagu ini sedap walaupun saya tak faham lirik, asalkan bahu saya bergerak-gerak, saya sangat sukakannya,” kata Sherryl.
Setakat ini, video klip lagu itu telah ditonton lebih 46,000 kali di YouTube dan mendapat 15,000 tanda suka. – KOSMO! ONLINE.


Kabinet baharu Sabah ikut formula Kerajaan Perpaduan
Oleh IVAN AMIRUL

11 Januari 2023, 4:50 pm
KOTA KINABALU – Kabinet baharu negeri Sabah diumumkan, hari ini, adalah mengikut salah satu formula Kerajaan Perpaduan seperti disarankan Perdana Menteri, Datuk Seri Anwar Ibrahim.
Timbalan Ketua Menteri, Datuk Ir Shahelmey Yahya menegaskan keputusan tidak memasukkan Parti Warisan (Warisan) disebabkan pihak berkenaan sebelum ini terlibat dalam usaha menggulingkan Kabinet negeri.
“Ia persetujuan bersama untuk tidak menerima mereka. Oleh itu, mereka kena terima hakikat, bertenang dan jadilah pembangkang yang membina.
“Kita sama-sama tumpukan urusan membangunkan Sabah,” katanya ketika ditemui media di pintu Utama Istana Seri Kinabalu sejurus Istiadat Mengangkat Sumpah Jemaah Kebinet Baharu Negeri Sabah hari ini.
Dalam pada itu, ditanya sama ada dirinya ada menerima sebarang tindakan daripada UMNO Pusat ekoran tindakannya membelakangi keputusan parti bagi menarik balik sokongan terhadap Ketua Menteri, Shahelmey juga dilantik sebagai Menteri Kerja Raya Sabah memaklumkan ada pertemuan dengan Presiden UMNO, Datuk Seri Dr Ahmad Zahid Hamidi pada Isnin lalu, namun tiada perbincangan dibuat antara mereka.
“Saya masih ahli UMNO dan setakat ini belum mendapat sebarang khabar daripada pimpinan UMNO.

Sementara itu, Shahelmey turut mengesahkan dirinya tidak akan hadir ke Perhimpunan Agung Umno (PAU) kerana beliau bukan perwakilan selain terbabit dengan portfolio terbaharunya. – KOSMO! ONLINE


Pelancong dikecam kencing ke dalam kawah gunung berapi sedang meletus
Oleh KOSMO!

11 Januari 2023, 4:19 pm
HONOLULU, HAWAII – Tindakan seorang pengunjung membuang air kecil di puncak gunung berapi Kilauea di Hawaii  mencetuskan kemarahan ramai kerana dianggap tidak menghormati alam semula jadi, lapor akhbar New York Post semalam.
Berdasarkan hantaran yang dikongsikan di laman Instagram, lelaki tersebut dilihat membuang air kecil di puncak Gunung Kilauea ketika letusan sedang berlaku.
Aktivis masyarakat pribumi Hawaii, Kumu Hinaleimoana Wong-Kalu berkata, kawah Halemaʻumaʻu, yang terletak di puncak Gunung Kilauea,  selatan Pulau Besar Hawaii merupakan lokasi yang amat penting kepada penduduk tempatan.
“Ramai orang luar tidak memahami bagaimana perasaan kami, ‘kanaka’ (penduduk pribumi  Hawaii) terhadap hubungan dengan tempat dan ruang di pulau yang didiami ini,” kata Wong-Kalu.
Setakat ini, tidak diketahui sama ada individu tersebut merupakan penduduk tempatan atau pelancong asing, namun pengguna Instagram berkenaan telah pun menutup akaun media sosialnya selepas dikecam netizen.
“Sikap yang buruk,” kata seorang pengguna.

“Hormati ‘aina’ atau pulang sahaja ke rumah anda,” kata seorang pengguna lain sambil merujuk kepada perkataan dalam dialek Hawaii yang bermaksud bumi.
Menurut legenda, Kilauea menjadi rumah kepada Pele, yang dianggap dewi api dan gunung berapi di Hawaii.
Dalam pada itu, seorang jurucakap Taman Negara Gunung Berapi Hawaii berkata, individu dalam gambar tersebut mungkin telah melanggar undang-undang. – AGENSI


Anjing terbiar dikurung, terseksa tanpa diberi makanan
Oleh KOSMO!

11 Januari 2023, 4:06 pm
PETALING JAYA – Gambar menyayat hati beberapa ekor anjing yang didakwa dikurung oleh Majlis Perbandaran Kuala Langat mencuri perhatian warganet sejak malam tadi.
Perkara itu dikongsi menerusi akaun Instagram Persatuan Kebajikan Haiwan (MAWA Malaysia) yang memaparkan beberapa gambar menunjukkan anjing-anjing tersebut dalam keadaan kurus, dipercayai tidak diberi makanan oleh pihak berkuasa.
“Gambar ini diambil daripada tempat pengumpulan anjing terbiar di Kuala Langat. Tengok keadaan anjing-anjing ini, semuanya ditinggalkan dalam keadaan kurus sehingga nampak tulang.
“Apa yang Jabatan Perkhidmatan Veterinar (DVS) buat? Bukankah mereka sepatutnya memantau kebajikan haiwan terbiar yang telah ditangkap?,” tulis MAWA di dalam kapsyen hantaran tersebut.
Tinjauan Kosmo! di ruangan komen mendapati ramai yang menawarkan diri untuk menyumbangkan makanan kepada anjing-anjing tersebut disamping menyelar pihak yang sepatutnya bertanggungjawab dalam hal ini.
“Mohon pihak bertanggungjawab buat sesuatu. Kasihan anjing itu sudahlah dikurung, kemudian tidak diberi makan pula. Zalim sangat terhadap haiwan,” komen schazwaaniey.

“Saya tak makan separuh hari pun dah seksa sakit perut. Bayangkan anjing-anjing ini berapa lama tak makan sampai tinggal tulang macam ini,” komen netizen yang lain pula.
Sehingga kini gambar-gambar anjing tersebut telah tular meluas di media sosial apabila beberapa pempengaruh seperti Tatty Hassan turut menciap tentang isu berkenaan.
Ciapannya itu telah mendapat 4,002 perkongsian dan 3,064 tanda suka. – KOSMO! ONLINE


Hanya bincang laporan PAU sahaja – Ahmad Zahid
Oleh MOHD RASDAN AHMAD

12 Januari 2023, 11:40 pm
KUALA LUMPUR – Mesyuarat khas Majlis Kerja Tertinggi (MKT) UMNO pada malam ini tidak membincangkan soal pemilihan parti terutamanya bagi jawatan Presiden dan Timbalan Presiden.
Presiden UMNO, Datuk Seri Ahmad Zahid Hamidi berkata, mesyuarat hanya menyentuh laporan, persiapan dan perjalanan Perhimpuan Agung UMNO 2022 selama dua hari bermula esok.
“Sudah menjadi kebiasaan kita akan bincang mengenai laporan persiapan esok Perhimpunan Agung UMNO dari Pengerusi Tetap.
“Memang tiada perbincangan lain, untuk Pilihan Raya Negeri (PRN) akan dibincangkan dalam mesyuarat MKT lain,” jelasnya di Menara Dato’ Onn malam ini.
Sementara itu, Pengerusi Badan Perhubungan UMNO Sabah, Datuk Seri Bing Moktar Radin berkata, mesyuarat MKT malam ini juga tidak membincangkan isu lain.
“Hanya mengenai PAU2022 sahaja. Untuk masalah politik Sabah akan dibincangkan dalam Mesyuarat MKT lain,” jelasnya.- KOSMO! ONLINE.


Malaysian Tigers bersedia mulakan kempen Piala Dunia
Oleh MUHAMMAD ZUHAILY BADLISHAH

12 Januari 2023, 11:07 pm
ROURKELA – Malaysia sudah bersiap sedia untuk menempa sejarah tersendiri pada saingan Piala Dunia Hoki 2023 di Bhubaneswar-Rourkela, India yang akan membuka tirainya secara rasmi esok.
Ia bakal menjadi penampilan ketiga berturut-turut buat skuad negara yang ketika ini menghuni ranking ke-11 dunia, beraksi di pentas berprestij dunia itu selepas edisi 2014 di The Hague, Belanda dan 2018 di Bhubaneswar, India.
Skuad yang diberi gelaran Malaysian Tigers itu dilihat berpotensi untuk mara ke pusingan kedua daripada peringkat Kumpulan C yang turut dihuni gergasi No.3 dunia, Belanda, New Zealand (No.11 dunia) dan Chile (No.22 dunia).
Malaysia dijadualkan menghadapi aksi pertama pada Jumaat ini menentang Belanda di Stadium Hoki Birsa Munda, Rourkela yang merupakan antara stadium hoki terbesar di dunia dengan kapasiti 30,000 penonton.
Anak-anak buah A. Arul Selvaraj itu sekali lagi beraksi di Rourkela berdepan Chile pada Isnin sebelum terbang ke Bhubaneswar menghadapi aksi terakhir menentang New Zealand di Stadium Kalinga pada Khamis.
Wartawan dan jurugambar Kosmo! akan melaporkan secara langsung dan komprehensif dari India bagi memberi liputan serta informasi menyeluruh kepada para peminat sukan tanah air. – KOSMO! ONLINE


Wanita nyanyi lagu dangdut, berjoget semasa pengajian agama
Oleh KOSMO!

12 Januari 2023, 11:33 pm
JAKARTA – Media sosial dihebohkan dengan video seorang wanita menyanyikan lagu dangdut di hadapan sekumpulan pemuda dalam pengajian agama di Indonesia baru-baru ini, lapor portal berita INDOZONE semalam.
Berdasarkan klip video TikTok milik @gunawankaoi, wanita yang kelihatan memakai pakaian berwarna hitam itu juga berjoget  di sebelah seorang ustaz dengan menyanyikan lagu Rungkad.
Bagaimanapun, ia tidak menyatakan dengan tepat di mana dan waktu acara tersebut diadakan. Maklumat yang diperoleh daripada video itu cuma menyebut bahawa rakaman itu dibuat semasa  majlis pengajian agama sedang berlangsung.
Perbuatan nyanyian itu menyebabkan ramai netizen yang berasa hairan kerana majlis keagamaan tersebut disertai pula dengan persembahan nyanyian.
Pada kebiasaannya, majlis keagamaan disertai dengan bacaan ayat suci Al-Quran dan berselawat kepada Nabi Muhammad SAW tetapi situasi dalam video tersebut diadakan dalam suasana yang berbeza, lapor portal berita Tribun Medan. – Agensi


Sindiket penipuan beroperasi di resort Langkawi tumpas
Oleh NUR AMALINA AZMAN

12 Januari 2023, 9:12 pm
LANGKAWI – Jabatan Imigresen Malaysia (JIM) berjaya menumpaskan satu sindiket penipuan dalam talian yang berpangkalan di pulau peranginan ini.
Ketua Pengarahnya, Datuk Seri Khairul Dzaimee Daud berkata, sindiket yang dipercayai didalangi warga China itu turut merekrut warga tempatan bagi menjalankan kegiatan itu.
Menurutnya, serbuan tersebut dilakukan serentak di tiga buah resort di sekitar pulau ini yang dipercayai tidak beroperasi sejak Perintah Kawalan Pergerakan (PKP).
“Hasil siasatan awal terhadap rakyat Malaysia yang ditahan dalam operasi ini mendapati mereka dibayar sehingga RM3,000 sebulan dengan komisen sebanyak RM15 bagi setiap orang yang berjaya direkrut.
“Seramai 30 warga asing terdiri daripada 27 warga China, dua Thailand, seorang warga Myanmar serta 134 orang warganegara ini ditahan dalam serbuan tersebut,” katanya pada sidang akhbar di Jalan Lubuk Semilang di sini hari ini.
Beliau menyatakan, JIM turut merampas 756 telefon bimbit, 150 komputer dan komputer riba serta pelbagai peralatan elektronik lain yang digunakan dalam kegiatan tersebut.

Jelasnya, berdasarkan siasatan awal sindiket yang beroperasi hampir setahun itu dipercayai menjadikan resort tersebut sebagai pusat operasi dan tempat untuk melatih anggota-anggota baharu sebagai operator kegiatan tersebut.
“Sebanyak 17 pasport warga China telah dirampas dan semakan mendapati mereka menggunakan pasport baharu yang tidak mempunyai rekod perjalanan selain menggunakan pas rawatan perubatan manakala selebihnya tidak mempunyai dokumen sah,” ujarnya.
Kesemua warga asing terbabit disiasat di bawah Akta Imigresen 1959/63 dan Akta Pasport 1966 manakala kesemua warga Malaysia itu akan diberikan Borang 29 dan ditahan untuk siasatan lanjut. – KOSMO! ONLINE


‘Kuota 30 peratus kepada Wanita UMNO perlu ditunaikan’
Oleh KOSMO!

12 Januari 2023, 8:34 pm
KUALA LUMPUR – Wanita UMNO akan terus mendesak pucuk pimpinan tertinggi parti itu mengotakan janji untuk memberikan kuota 30 peratus terutamanya pada Pilihan Raya Negeri (PRN) akan datang.
Ini kerana kata Ketua Wanita UMNO, Datuk Seri Noraini Ahmad, setakat ini penglibatan tertinggi Wanita UMNO adalah pada PRN Johor tahun lalu yang menyaksikan mereka mendapat kuota sebanyak 25 peratus.
Beliau berkata, perjuangan menuntut kuota itu bukan perkara baharu, malah ia diperjuangkan sejak pimpinan terdahulu pergerakan terbabit.
“Kita ada ramai calon, termasuk calon (memiliki) diploma, ada Sarjana pun ramai, Doktor Falsafah (PhD) pun ramai, profesional juga ramai.
“Siapa kata wanita tak cukup calon? Calon-calon wanita kalau kita ketengahkan, takut yang lain pula yang nampak tak munasabah,” katanya.
Beliau berkata demikian ketika menggulung perbahasan sempena Perhimpunan Agung Wanita UMNO 2022 di Pusat Dagangan Dunia (WTC) di sini hari ini.

Mengulas lanjut, Noraini berkata, pihaknya akan meminta ‘bantuan’ wakil Majlis Kerja Tertinggi yang hadir pada perhimpunan itu untuk menjadi pendesak kepada pimpinan parti supaya kuota 30 peratus dapat direalisasikan.
“Kita akan terus konsisten memperjuangkan pembabitan wanita sehingga kuota minimum 30 peratus ini berjaya dan dalam PRN akan datang, mesti ada jumlah sekurang-kurangnya 30 peratus calon wanita di enam negeri ini,”ujarnya. – KOSMO! ONLINE


Majlis khas rai persaraan Goh Liu Ying
Oleh MUHAMMAD HELMEE RAMLI

12 Januari 2023, 8:30 pm
SATU majlis khas bakal diadakan di Axiata Arena, Bukit Jalil Sabtu ini sebagai tanda penghargaan kepada pemain beregu campuran negara, Goh Liu Ying yang sudah menggantung raket semalam.
Persatuan Badminton Malaysia (BAM) menerusi Setiausaha Agungnya, Datuk Kenny Goh mengesahkan perkara itu dan majlis ringkas tersebut akan berlangsung sebelum separuh akhir kejohanan Terbuka Malaysia 2023 bermula.
Beliau berkata, satu perlawanan pertunjukan turut dirancang pada majlis tersebut selain menjemput penyokong-penyokong untuk hadir memeriahkan majlis penghargaan buat pemain berusia 34 tahun itu.
“Majlis ini adalah bagi menghargai jasa dan pengorbanan Liu Ying yang sudah mengharumkan nama Malaysia di pentas antarabangsa sepanjang kariernya dan kami juga merancang untuk mengadakan perlawanan pertunjukan pada majlis tersebut.
“Akan ada jemputan daripada kalangan pemain serta teman rapat Liu Ying. Justeru, saya menyeru kepada peminat badminton tempatan untuk hadir beramai-ramai ke stadium nanti,” katanya.
Untuk rekod, pencapaian terbesar Liu Ying bergelar pemain adalah ketika merangkul pingat perak Sukan Olimpik Rio 2016 buat kontinjen Malaysia ketika bergandingan dengan Chan Peng Soon.

Pemain kelahiran Melaka itu kembali bergandingan dengan Peng Soon pada penampilan terakhirnya di Terbuka Malaysia 2023, namun tewas kepada beregu Indonesia, Rehan Naufal Kusharjanto-Lisa Ayu Kusumawati di pusingan pertama semalam.
Sepanjang bergandingan dengan Peng Soon sejak 15 tahun lalu, Liu Ying berjaya memenangi 12 gelaran termasuk menjadi juara Asia 2010 dan Terbuka Jepun 2012 selain muncul naib juara Terbuka Malaysia (2013 & 2016) serta Seluruh England 2017. – KOSMO! ONLINE


Banyak kerja perlu dilakukan Aaron-Wooi Yik
Oleh MUHAMMAD HELMEE RAMLI

12 Januari 2023, 8:45 pm
KUALA LUMPUR – Beregu lelaki No.1 negara, Aaron Chia-Soh Wooi Yik ditunjukkan jalan keluar pada Kejohanan Badminton Terbuka Malaysia 2023 selepas tersingkir di pusingan kedua hari ini.
Pada perlawanan yang berlangsung di Axiata Arena, Bukit Jalil, gandingan juara dunia itu akur dengan kekalahan 10-21, 21-23 kepada beregu China, Liu Yu Chen-Ou Xuan Yi dalam tempoh 41 minit.
Keputusan itu menyaksikan beregu No.3 dunia tersebut sudah tewas sebanyak tiga kali kepada Yu Chen-Xuan Yi termasuk kalah pada peringkat kumpulan Jelajah Dunia Akhir dan Terbuka Indonesia tahun lalu.
“Pada perlawanan hari ini, kami lakukan banyak kesilapan mudah dan ia disebabkan kesilapan diri sendiri. Mereka merupakan pemain yang sangat mantap dan kami tidak pernah menang lawan mereka.
“Sekarang sudah berubah gandingan, mungkin tidak mudah untuk menang dengan mereka. Kami akan kaji lagi permainan mereka kerana mungkin jumpa dalam kejohanan akan datang,” kata Aaron sejurus tamat perlawanan.
Pada masa sama, pemain berusia 26 tahun itu mengakui berdepan tekanan dalam perlawanan tersebut, namun ia tidak boleh dijadikan sebagai alasan dan tekad untuk bekerja lebih keras selepas ini.

“Saya akui masih banyak yang perlu diperbaiki, jadi kami perlu bekerja keras. Perjalanan masih panjang dan tahun ini juga adalah kelayakan untuk Sukan Olimpik,” ujar pemain kelahiran Melaka itu. – KOSMO! ONLINE


Pengganti Asyraf perlu bawa Pemuda ke tahap lebih tinggi
Oleh MOHD RASDAN AHMAD

12 Januari 2023, 11:06 pm
KUALA LUMPUR – Siapa sahaja yang dipilih bagi menggantikan Ketua Pergerakan Pemuda UMNO selepas tampuk kepimpinan Datuk Seri Asyraf Wajdi Dasuki selepas ini perlu membawa sayap tersebut ke tahap yang lebih tinggi daripada sedia ada.
Ketua Pergerakan Pemuda UMNO Machang, Mohd. Fakaruddin Ismail berkata, visi yang ingin dibawa oleh Asyraf sebelum ini juga yang mahukan Pemuda memahami sepenuhnya perjuangan parti perlu diteruskan.
“Di bawah pimpinan Asyraf selama ini cukup jelas beliau mahukan Pemuda UMNO betul-betul faham apa itu UMNO dan apa itu perjuangan yang dibawa oleh parti.
“Tidak kira siapa pengganti beliau selepas ini, apa yang saya harapkan adalah pengganti itu membawa naratif serta motif yang sama walaupun dengan cara yang berbeza,” jelasnya kepada Kosmo! hari ini.
Terdahulu, pada sesi Penggulungan Ucapan Pergerakan Pemuda UMNO petang tadi, Asyraf telah menyatakan hasratnya yang tidak mahu mempertahankan jawatan yang disandangnya ketika ini dalam pemilihan parti tidak lama lagi.
Asyraf juga turut meletakkan tanggungjawab sepenuhnya ke atas dirinya di atas kekalahan besar UMNO pada Pilihan Raya Umum ke-15 baru- baru ini.

Dalam pada itu, tambah Mohd. Fakaruddin lagi, UMNO perlu memperkasakan Putera UMNO yang diwujudkan di bawah Pemuda untuk rendahkan syarat umur bagi menyertai sayap tersebut yang sebelum ini 25 tahun ke bawah kepada 21 tahun ke bawah.
“Parti antara lain perlu memperkasakan Putera UMNO kerana perlu kembalikan keyakinan anak muda dan pengundi kali pertama untuk terus menyokong UMNO dalam siri Pilihan Raya Umum selepas ini,” jelasnya lagi. – KOSMO! ONLINE


Maya Hari dilantik Pengarah Bukan Eksekutif Axiata Group Berhad
Oleh MUHAMMAD NAJIEB AHMAD FUAD

12 Januari 2023, 10:00 pm
PETALING JAYA – Axiata Group Bhd melantik Maya Hari sebagai Pengarah Bukan Eksekutif Bebas berkuat kuasa semalam.
Kumpulan syarikat telekomunikasi itu dalam kenyataan memberitahu, Maya, 44, ketika ini berkhidmat sebagai Ketua Pegawai Eksekutif (CEO) di syarikat pemula niaga teknologi iklim Terrascope.
Maya juga kini bertanggungjawab dalam lembaga Aviva Singlife Holdings sebagai Pengarah Bukan Eksekutif dan Pengerusi Jawatankuasa Digital dan Teknologi.
“Dalam dekad yang lalu, Maya memimpin organisasi bersama syarikat teknologi seperti Twitter, Samsung Asia dan Conde Nast India.
“Beliau berjaya menerajui usaha pendigitalan, pengewangan dan penskalaan melangkaui piagam tradisional setiap organisasi yang pernah beliau bersama,” katanya.
Tambahnya, beliau sebelum ini pernah mengasaskan dan merupakan CEO platform e-dagang dengan pengalaman sedekad dalam strategi dan pemasaran bersama Schlumberger, Cisco Systems, Google dan Microsoft Corp sejak tahun 2000.

“Selain itu, pengalaman profesional dan pengarahannya, beliau adalah pelabur budiman yang memberi tumpuan kepada modal teroka peringkat awal dalam bidang teknologi, makanan, pertanian dan sektor berkaitan dalam kemapanan,” ujarnya.
Sementara itu, Pengerusi Axiata, Tan Sri Shahril Ridza Ridzuan berkata Lembaga Pengarah Syarikat mengalu-alukan kedatangan Maya ke dalam syarikat dilihat dapat membawa kepelbagaian wawasan global dan komprehensif kepada kumpulan syarikat.
“Pengalaman beliau dalam perniagaan pertumbuhan tinggi yang dipacu teknologi, transformasi digital, pengembangan antarabangsa dan kemapanan akan membawa dimensi strategik baharu kepada usaha Axiata dalam pendigitalan dalam budaya kolaboratif dan inklusif.” katanya.
Selain itu, pemangku Ketua Pegawai Eksekutif Bersama Axiata, Vivek Sood, berkata pengalaman antarabangsa yang luas dimilikinya dalam bidang digital dan platform digital dapat memberikan panduan apabila Axiata semakin matang dalam perniagaan digital dan mengubah organisasi ke arah mencapai visi untuk menjadi juara digital generasi akan datang. – KOSMO! ONLINE


Pekerja kilang diserang sawan maut kemalangan
Oleh OTHMAN YAHAYA

12 Januari 2023, 9:20 pm
YAN – Seorang pekerja kilang maut selepas motosikal yang ditungganginya hilang kawalan dipercayai akibat diserang sawan dalam kejadian di Jalan Guar Chempedak-Yan di sini pada petang tadi.
Dalam kejadian pada pukul 5.30 petang itu, mangsa, Mohamad Fikri Zainol, 38, meninggal dunia di lokasi kejadian akibat kecederaan parah pada kepala.
Ketua Polis Daerah Yan, Deputi Superintendan Shahnaz Akhtar Haji berkata, kejadian berlaku ketika mangsa menunggang motosikal jenis SYM E Bonus 110 cc dari Yan ke Guar Chempedak.
“Setibanya di lokasi kejadian berhampiran pasar borong Lembaga Pemasaran Pertanian Persekutuan (FAMA) di sini, mangsa dipercayai diserang sawan menyebabkan motosikal ditungganginya hilang kawalan dan terjatuh ke kanan jalan.
“Akibat hentakan kuat semasa terjatuh, mangsa mengalami kecederaan parah di kepala dan disahkan meninggal dunia di tempat kejadian,” katanya di sini hari ini.
Kata Shahnaz, mayat mangsa dihantar ke Unit Forensik Hospital Yan untuk ujian saringan Covid-19 dan bedah siasat untuk mengetahui punca sebenar kematian.

“Kes disiasat di bawah Seksyen 41(1) Akta Pengangkutan Jalan 1987,” katanya. – KOSMO! ONLINE


Warga emas rentung dalam kebakaran
Oleh SYED AZLAN SAYED HIZAR

12 Januari 2023, 8:04 pm
PADANG BESAR – Seorang warga emas yang menghidap masalah mental ditemui maut selepas terperangkap dalam kebakaran rumah di Felcra Lubuk Sireh, Kaki Bukit di sini hari ini.
Dalam kejadian pada pukul 1.20 tengah hari itu, mangsa, Azizah Panjang Karim, 61, ditemui maut.
Ketua Polis Daerah Padang Besar, Mohd. Shokri Abdullah berkata, sepasukan bomba yang diketuai oleh seorang pegawai tiba di lokasi pada pukul 1.27 tengah hari.
“Api berjaya dipadamkan sepenuhnya pada pukul 1.35 tengah hari dan hasil pemeriksaan anggota bomba menemui satu mayat wanita di sebuah bilik.
“Pihak bomba memaklumkan mangsa terbakar hampir 90 peratus manakala kediamannya terbakar 75 peratus,” katanya dalam satu kenyataan di sini hari ini.
Tambah Mohd. Shokri, siasatan awal mendapati mangsa tinggal seorang diri di dalam rumah ketika kebakaran berlaku.

“Punca kejadian masih lagi dalam siasatan forensik pihak bomba dan jenazah mangsa dibawa ke Hospital Sultanah Bahiyah, Alor Setar untuk dibedah siasat.
“Saya meminta orang ramai tidak membuat sebarang spekulasi yang tidak benar mengenai kejadian kebakaran dan takziah diucapkan kepada keluarga mangsa,” jelasnya.
Kes diklasifikasikan sebagai mati mengejut. – KOSMO! ONLINE


Naik taraf jambatan Sungai Kerian siap Februari 2025
Oleh ISWAN SHAFIQ ISA

12 Januari 2023, 7:42 pm
SEBERANG PERAI – Kos projek menaik taraf jambatan merentasi Sungai Kerian dan membina jejambat persimpangan Jalan Persekutuan ke Jalan Transkrian di Seberang Perai Selatan (SPS) di sini dijangka tidak berubah meskipun berlaku sedikit kelewatan ketika ini.
Menteri Kerja Raya, Datuk Seri Alexander Nanta Linggi berkata, projek yang menelan kos sebanyak RM209 juta itu bermula sejak Julai 2021 dan mengalami kelewatan fizikal sebanyak enam peratus atau kira-kira 45 hari iaitu sehingga 31 Disember lalu.
Menurutnya, kelewatan itu disebabkan masalah pengambilan semula tanah iaitu sebuah rumah ibadat untuk menyiapkan projek tersebut.
“Jadi, maknanya, bukanlah terlewat teruk kerana ia masalah dengan pengambilan tanah dan masalah itu telah diselesaikan di peringkat ‘stakeholders’ (pemegang taruh).
“Justeru, kita berharap agar masalah ini dapat diselesaikan dalam masa yang terdekat dan projek juga akan berjalan lancar selepas itu serta siap menjelang Februari 2025 nanti,” katanya ketika ditemui selepas lawatan kerja ke tapak projek berkenaan, di sini petang tadi.
Dalam pada itu, beliau berkata, skop utama projek berkenaan melibatkan kerja menaik taraf jalan daripada dua lorong kepada empat lorong dua hala dengan piawaian U5 sepanjang 1.35 kilometer (km).

“Projek ini bakal membantu penyuraian trafik di sebahagian FT001 dari Pulau Pinang ke Perak.
“Ia bukan sahaja menjimatkan masa perjalanan pada waktu puncak, malah turut mengatasi masalah banjir kilat sekali gus menjamin keselamatan dan keselesaan pengguna laluan tersebut,” katanya,” ujarnya lagi. – KOSMO! ONLINE


Tze Yong akui Naraoka lebih berpengalaman
Oleh MUHAMMAD HELMEE RAMLI

12 Januari 2023, 8:20 pm
KUALA LUMPUR – Hasrat perseorangan lelaki kebangsaan, Ng Tze Yong untuk meneruskan kemaraan pada Kejohanan Badminton Terbuka Malaysia 2023 tidak kesampaian apabila tersingkir di pusingan kedua hari ini.
Berdepan pemain utama Jepun, Kodai Naraoka, Tze Yong yang berada pada ranking ke-25 dunia terpaksa akur tersingkir lebih awal selepas tewas dalam aksi tiga set 21-15, 19-21, 15-21.
Pemain berusia 23 tahun itu tanpa berselindung mengakui, Naraoka memiliki kelebihan dari segi pengalaman, bukannya disebabkan dia melakukan banyak kesilapan mudah yang memberikan mata percuma kepada lawan.
“Saya harus akui kekalahan hari ini. Ketika saya mendahului 19-15 di set kedua, memang dia bermain dengan baik dan bukannya saya yang melakukan kesilapan mudah, ini adalah satu pengajaran berguna untuk saya.
“Saya fikir perlu bermain dalam banyak kejohanan untuk kutip lebih pengalaman. Ini adalah tahun pertama saya bermain dalam kejohanan utama jika dibandingkan dengan Naraoka yang sudah beberapa tahun beraksi,” katanya selepas tamat perlawanan.
Kekalahan pemenang pingat perak Sukan Komanwel Birmingham 2022 itu menyaksikan dia menjadi mangsa kedua Naraoka selepas perseorangan lelaki No.1 negara, Lee Zii Jia turut tewas 21-13, 17-21, 19-21 di pusingan pertama semalam.

Keputusan itu juga menyaksikan tiada lagi wakil Malaysia dalam acara perseorangan lelaki di Terbuka Malaysia selepas seorang lagi pemain profesional, Liew Daren menarik diri akibat masalah kecederaan. – KOSMO! ONLINE


PTPTN, YVATM meterai MOU santuni keperluan pendidikan anak veteran tentera
Oleh MUHAMMAD NAJIEB AHMAD FUAD

12 Januari 2023, 7:26 pm
PETALING JAYA – Yayasan Veteran Angkatan Tentera Malaysia (YVATM) dan Perbadanan Tabung Pendidikan Tinggi Nasional (PTPTN) hari ini, memeterai Memorandum Persefahaman (MoU) bagi kerjasama strategik menyantuni keperluan pendidikan anak-anak veteran Angkatan Tentera Malaysia (ATM).
PTPTN melalui kenyataan hari ini berkata, kerjasama itu merangkumi pelbagai skop iaitu program insentif simpanan anak veteran ATM, program dermasiswa anak ATM dan veteran ATM
Katanya, ia turut merangkumi bersama meningkatkan kesejahteraan warga YVATM melalui pelbagai program di bawah tanggungjawab sosial korporat (CSR), program promosi produk serta perkhidmatan bersama dan program sahabat PTPTN.
“Kerjasama strategik ini, YVATM akan memberikan sumbangan dalam bentuk akaun Simpan SSPN Prime kepada 1,000 orang anak-anak veteran ATM lahir pada tahun 2022 dengan peruntukan kewangan berjumlah RM1 juta.
“Setiap anak kelahiran baharu akan menerima sumbangan sebanyak RM1,000,” katanya.
Tambahnya, objektif utama sumbangan adalah bagi memastikan anak-anak kelahiran baru ini mempunyai simpanan pendidikan untuk digunakan selepas berusia 18 tahun untuk membiayai kos melanjutkan pengajian ke institusi pengajian tinggi.

Dalam pada itu, YVATM turut memberi sumbangan berjumlah RM215,500 melalui Program Insentif Kecemerlangan Sijil Pelajaran Malaysia 2021 kepada 431 anak-anak veteran ATM.
“Setiap pelajar akan menerima sumbangan dalam bentuk akaun Simpan SSPN Prime bernilai RM500.
“PTPTN turut memberi sumbangan dalam bentuk akaun Simpan SSPN Prime melalui Program Dermasiswa berjumlah RM50,000 untuk 500 anak ATM dan veteran ATM yang berjaya melanjutkan pengajian ke Universiti Tun Abdul Razak (UNIRAZAK), ia adalah sebagai motivasi dan galakan kepada pelajar kerana berjaya memasuki Intitut Pengajian Tinggi,” ujarnya.
Majlis menandatangani MoU itu diadakan di Menara PTPTN itu disempurnakan Ketua Pengarah Jabatan Hal Ehwal Veteran (JHEV) ATM, Mejar Jeneral Zambery Jefry Darus manakala PTPTN diwakili Ketua Eksekutif PTPTN, Ahmad Dasuki Abdul Majid.
Ia disaksikan Ketua Setiausaha Kementerian Pertahanan, Datuk Seri Muez Abdul Aziz dan Ketua Setiausaha Kementerian Pendidikan Tinggi Datuk Seri Abdul Razak Jaafar. – KOSMO! ONLINE


Tanah runtuh: Bukit Larut ditutup sepenuhnya
Oleh LUQMAN RIDHWAN MOHAMED NOR

12 Januari 2023, 8:17 pm
TAIPING – Kawasan Bukit Larut di sini ditutup sepenuhnya kepada umum ekoran kejadian tanah runtuh pada pukul 3 petang tadi.
Menurut kenyataan Pengurusan Bukit Larut, kejadian itu menyebabkan sebahagian kakitangan mereka yang dalam perjalanan turun terkandas di Kilometer (KM) 10 lokasi peranginan tersebut.
“Sebahagian kakitangan Pengurusan Bukit Larut yang terkandas dalam perjalanan turun dari stesen dan banglo penginapan di KM10 terpaksa menggunakan jalan pintas hutan untuk kembali ke kaki bukit.
“Kejadian tanah runtuh melibatkan kawasan-kawasan sebelum Watermelon hingga ke Pondok 1. Pihak Jabatan Kerja Raya (JKR) telah dimaklumkan untuk tindakan sewajarnya,” katanya hari ini.
Terdahulu, Pengurusan Bukit Larut memaklumkan, kejadian tanah runtuh turut berlaku di laluan jalan JKR sebelum Tea Garden Bukit Larut semalam.
Katanya, ekoran kejadian tanah runtuh tersebut, langkah keselamatan sementara telah diambil oleh pihak JKR dengan memasang plastik menutupi kawasan rebak bagi mengelak kesan hakisan berterusan.

“Kon-kon dan pita keselamatan juga telah dipasang bagi menandakan kawasan laluan yang terjejas,” katanya. – KOSMO! ONLINE


Harga bawal, udang putih dikawal sempena Tahun Baharu Cina
Oleh JAMLIAH ABDULLAH

12 Januari 2023, 7:37 pm
ALOR SETAR – Sebanyak lapan jenis barang diwartakan bagi pelaksanaan Skim Harga Maksimum Musim Perayaan (SHMMP) Tahun Baharu Cina 2023 bermula 15 hingga 29 Januari ini.
Menurut Menteri Perdagangan Dalam Negeri dan Kos Sara Hidup (KPDN), Datuk Seri Salahuddin Ayub, langkah itu adalah sebahagian daripada peranan kementerian untuk meringankan beban rakyat terutama yang menyambut perayaan itu.
Katanya, skim tersebut menetapkan penurunan harga antara 25 hingga empat peratus daripada harga asal barang berkenaan.
“Lapan jenis barangan yang akan diwartakan dalam skim ini ialah ikan bawal putih yang berat antara 200 hingga 400 gram, udang putih (berat antara 41 hingga 60 ekor), bawang putih dan ubi kentang dari China, kobis bulat import (Indonesia dan China).
“Itu termasuk babi hidup iaitu kawalan di peringkat ladang, daging babi (perut) dan juga daging babi (daging dan lemak).  Sebagai contoh, bawal putih ini harga maksimum yang dicadangkan di peringkat runcit adalah RM42 sekilogram,” katanya pada Majlis Pengumuman Skim Harga Maksimum Musim Perayaan (SHMMP) Tahun Baharu Cina 2023 di sebuah pasar raya besar di sini hari ini.
Kata beliau, pelaksanaan kawalan harga itu bertujuan menstabilkan harga dan memastikan keberadaan bekalan di pasaran.

“Misalannya, daging babi perut, harga kawalan di peringkat runcit ialah RM36 dan di peringkat runcit adalah RM37.85 iaitu lima peratus lebih tinggi jika tidak dikawal. Akhir sekali daging babi dan lemak di mana harga di peringkat runcit adalah RM25 dan harga biasa adalah RM26 iaitu empat peratus lebih tinggi,” katanya.
“Jadi ada lapan barang yang dikawal ini, kita berharap dapat memberi sedikit manfaat khususnya kaum Tionghua,” katanya.
Dalam perkembangan lain, menyentuh tentang masalah kekurangan bekalan telur di pasaran yang mengakibatkan kenaikan harga barang itu, katanya, isu tersebut dijangka selesai dalam tempoh tiga bulan akan datang. – KOSMO! ONLINE


Nova bantu kemenangan Tang Jie-Ee Wei
Oleh MUHAMMAD HELMEE RAMLI

12 Januari 2023, 7:32 pm
KUALA LUMPUR – Beregu campuran negara, Chen Tang Jie-Toh Ee Wei terus melakar kejutan pada Kejohanan Badminton Terbuka Malaysia 2023 apabila memastikan tempat ke pusingan suku akhir esok.
Pada aksi pusingan kedua yang berlangsung di Axiata Arena, Bukit Jalil sebentar tadi, pasangan yang baru digandingkan selama dua bulan itu menewaskan beregu No.12 dunia dari Indonesia, Rehan Naufal Kusharjanto-Lisa Ayu Kusumawati 21-19, 21-16.
Pengetahuan yang dimiliki jurulatih, Nova Widianto ketika membimbing skuad beregu campuran Indonesia sebelum ini nyata menjadi azimat buat Tang Jie-Ee Wei untuk menewaskan Rehan-Lisa.
“Jurulatih (Nova) memberitahu kami bahawa pasangan lawan adalah bekas anak didiknya sebelum ini. Mereka memang konsisten ketika bertahan serta bijak mengawal bulu tangkis, namun sedikit kurang dari segi kekuatan.
“Saya tidak boleh cakap ia hanya disebabkan jurulatih, namun beliau sangat berpengalaman dan profesional. Oleh itu, kami sangat berterima kasih kepada beliau yang begitu komited dengan tugasnya,” kata Tang Jie selepas tamat perlawanan.
Dalam pada itu, Ee Wei menegaskan, dia dan Tang Jie tetap mengambil pendekatan merendah diri meskipun gembira dengan kemenangan dilakar ke atas beregu yang berada di ranking lebih tinggi.

“Sekarang kami harus mempersiapkan diri untuk aksi suku akhir. Kami sentiasa mengeluarkan seluruh kemampuan dalam setiap perlawanan dan langsung tidak simpan sebarang rahsia.
Sementara itu, hasrat dua lagi beregu campuran negara, Hoo Pang Ron-Teoh Mei Xing dan Goh Soon Huat-Shevon Lai untuk mengikut jejak langkah Tang Jie-Ee Wei tidak kesampaian apabila tewas kepada lawan masing-masing. – KOSMO! ONLINE


Jutawan wanita kedekut makan makanan kucing dalam tin
Oleh KOSMO!

12 Januari 2023, 7:25 pm
LAS VEGAS – Seorang wanita digelar sebagai ‘jutawan termurah di dunia’ kerana dia lebih gemar makan makanan kucing dalam tin berbanding tuna dalam usaha pelik untuk menjimatkan wang, lapor portal berita Daily Mirror semalam.
Bintang siri realiti televisyen Extreme Cheapskates, Aimee Elizabeth dari Las Vegas, Amerika Syarikat (AS) mempunyai nilai kekayaan bersih lebih  AS$5.3 juta (RM23.14 juta).
Bagaimanapun, dia sanggup menjimatkan wang dengan membeli makanan kucing dalam tin kerana ia lebih murah daripada membeli tuna dalam tin untuk menjadi makanannya.
Salah seorang rakan Elizabeth berkata dalam rancangan TLC: “Satu ketika saya perasan Aimee seorang yang murah hati ialah (apabila) saya datang ke rumahnya dan dia bertanya sama ada saya mahu makan tengah hari.
“Jadi saya berkata, tentu. Dia membuatkan saya sandwic tuna. Semasa saya makan sandwic, saya berfikir, ini (sandwic) hanyir sedikit, apakah ini?.
“Kemudian saya melihat di atas meja dan saya perhatikan terdapat tin makanan kucing yang kosong,” katanya.

Kemudian, dia berkata kepada dirinya bahawa Elizabeth mungkin tidak menggunakan makanan kucing dalam tin ketika membuat sandwic untuknya.
Namun, Elizabeth yang merupakan seorang penulis mengaku bahawa tin makanan kucing adalah AS$0.30 sen (RM1.31) lebih murah daripada tin ikan untuk manusia. – Agensi


Pemandu lori tertua Britain berumur 90 tahun
Oleh KOSMO!

12 Januari 2023, 8:00 pm
LONDON – Seorang lelaki digelar pemandu lori paling tua di Britain mendedahkan akan meneruskan pekerjaannya untuk setahun lagi selepas lulus pemeriksaan kesihatan tahunan Pengukuran, Pemerhatian dan Ujian (MOT), lapor akhbar The Sun semalam.
Brian Wilson masih mampu bekerja mengikut jadual penuh dan bangun seawal pukul 4 pagi untuk memulakan tugasnya meskipun telah berusia 90 tahun.
Bapa kepada empat anak itu melakukan syif 12 jam, selama 70 tahun selepas dia memulakan karier tersebut iaitu memandu treler minyak petrol untuk syarikat Esso sejak 1953.
Wilson yang berasal dari Yorkshire, England, perlu menjalani pemeriksaan kesihatan penuh setiap tahun bagi mengekalkan lesen memandunya.
Dia juga telah memandu berjuta-juta kilometer sepanjang kariernya selama tujuh dekad itu.
Meskipun begitu, Wilson tidak pernah terlibat dalam kemalangan jalan raya dan hanya bercuti 50 tahun lalu ketika kakinya patah. Ia membuatkan dia tidak dapat memandu selama tujuh minggu.

“Saya bekerja setiap hari dan pada minggu ini, mungkin saya telah bekerja melebihi 40 jam.
“Saya bekerja untuk diri sendiri dan tidak akan melakukan begini jika bekerja untuk orang lain. Saya sudah terbiasa melakukan kerja ini dan tetap meneruskannya,” katanya.
Wilson bagaimanapun mengakui dia sedang mempertimbangkan rancangan untuk bersara pada tahun depan.
Dia berhasrat untuk berpindah ke Thailand bersama isterinya, Mavis, 89, untuk menetap bersama salah seorang anaknya yang menjalankan perniagaan di negara itu. – Agensi


Lelaki hilang tempat tinggal, rumah sewa terbakar
Oleh KOSMO!

12 Januari 2023, 7:57 pm
SEBERANG PERAI – Seorang pengawal keselamatan terpaksa menerima hakikat kehilangan tempat berteduh apabila rumah sewa yang didiaminya di Kampung Lembah Raja Pinang Tunggal, Kepala Batas di sini terbakar pagi tadi.
Kejadian kira-kira pukul 10 pagi itu dipercayai berlaku ketika mangsa berusia 50 tahun dilaporkan keluar bekerja.
Pegawai Operasi dari Balai Bomba dan Penyelamat (BBP) Bertam, Syahidan Sahid berkata, pihaknya menerima laporan berhubung kejadian pada pukul 10.10 pagi.
Menurut beliau, pasukannya bergegas ke lokasi kejadian dengan bantuan keanggotaan dari BBP Tasek Gelugor dan Kepala Batas.
“Sebaik pasukan tiba di tempat kejadian mendapati kebakaran berlaku melibatkan sebuah rumah separa kayu.
“Dalam kejadian itu, tiada mangsa yang terlibat dan penghuni kediaman ketika keluar bekerja,” katanya kepada Kosmo! di sini hari ini.

Tambahnya, punca kebakaran dan anggaran kerugian yang dialami masih dalam siasatan pasukan forensik bomba. – KOSMO! ONLINE


‘Ready to fight’ – Zahid sahut cabaran KJ?
Oleh Abdul Rahman Razali

12 Januari 2023, 7:03 pm
‘Ready to fight’ – Zahid sahut cabaran KJ? | 15 MINIT MMTV 12 JANUARI 2023


Banyak ‘kecurangan’ ditemui selepas semak fail – Anwar
Oleh ZULKIFLI MANZOR

12 Januari 2023, 7:22 pm
PETALING JAYA – Perdana Menteri, Datuk Seri Anwar Ibrahim mendedahkan beliau menemui banyak ‘kecurangan’ yang keterlaluan selepas menyemak fail-fail di Kementerian Kewangan.
Beliau yang juga Menteri Kewangan berkata, urusan untuk menyiasat ‘kecurangan’ yang keterlaluan tersebut bagaimanapun bukan urusan beliau.
“Urusan saya adalah menetapkan dasar dan menegakkan prinsip ketelusan dan kebertanggungjawaban,” katanya dalam satu hantaran di media sosial hari ini.
Anwar berkata, beliau menyentuh perkara itu semasa menghadiri Majlis Perjumpaan Bersama Ketua-Ketua Jabatan Persekutuan Negeri Terengganu di Dewan Senat, Universiti Malaysia Terengganu (UMT) hari ini.
Menurutnya, beliau mahu penjawat awam faham bahawa ‘ketelanjuran’ itu tidak harus berterusan dan bukannya untuk mencerca sesiapa tetapi untuk berpakat demi kepentingan rakyat.
Sebagai contoh, katanya, projek tebatan banjir adalah hal mendesak dan ia akan diluluskan tanpa tender bagi memudah dan menyegerakan projek tersebut kerana ia melibatkan keselamatan dan kepentingan rakyat.

“Saya mulakan budaya kesederhanaan dari atas kerana saya fikir tidak adil untuk saya sergah pejabat daerah atau negeri, tetapi di peringkat Persekutuan budaya itu kekal bobrok.
“Saya amat berharap kita dapat menghormati pilihan yang telah dibuat rakyat pada Pilihan Raya Umum Ke-15 dan hentikan sentimen politik yang keterlaluan dan merosakkan,” katanya.
Terdahulu, Anwar mengingatkan semua pegawai kanan dan ketua jabatan kerajaan Persekutuan bahawa beliau adalah Perdana Menteri untuk semua negeri dan layanan kepada setiap negeri adalah setara dan saksama.
“Insya-Allah saya akan ketemu kerajaan Terengganu setelah suhu politik itu dileraikan. Saya turut memberitahu perkara tersebut kepada Tuanku Sultan Terengganu dalam sesi menghadap pagi tadi.
“Selain itu, saya turut menyeru penjawat awam agar dimaknai prinsip ‘democratic accountability’ dalam mendirikan kebijakan yang baik untuk rakyat.
“Kita sebagai pembuat dan pelaksana dasar tidak harus bersikap ‘complacent’ dan mesti buat sedaya upaya untuk memungkinkan perubahan,” katanya. – KOSMO! ONLINE


Puteri Sarah nekad failkan cerai Isnin depan
Oleh HANISAH SELAMAT

12 Januari 2023, 7:05 pm
PETALING JAYA – Pelakon Puteri Sarah Liyana Kamaruddin mengesahkan bakal menfailkan permohonan cerai dengan Syamsul Yusof di Mahkamah Syariah Kuala Lumpur, pada Isnin depan.
Kata Puteri Sarah, tindakan segera mahu bercerai dibuat setelah mendapat persetujuan orang tua dan ibu bapa mentuanya.
“Memang saya sendiri akan hadir ditemani peguam untuk mengajukan permohonan bercerai di Mahkamah Syariah Kuala Lumpur pada Isnin ini (minggu depan).
“Keputusan ini bukan dilakukan dengan emosi, sebaliknya saya sudah mempertimbangkan pelbagai perkara sebelum nekad berbuat demikian.
“Malah saya sudah mendapatkan persetujuan hasil perbincangan dengan mak ayah serta mentua. Mereka menghormati pilihan yang saya lakukan ini,” katanya kepada Kosmo! Online.
Menurut ibu kepada dua cahaya mata itu, sudah tiba masa untuknya mencari kebahagiaan sendiri bersama anak-anak selepas lebih empat tahun membuka ruang buat suaminya.

“Bagilah saya ketenangan menjalani kehidupan mendatang. Saya pun sudah berfikir panjang sejak sekian lama, jadi tiada isu. Doakan saya dan anak-anak terus kuat,” katanya.
Kata pelakon berusia 38 tahun itu, sepatutnya dia menfailkan permohonan untuk bercerai pada hari ini namun terpaksa ditangguhkan ke minggu depan berikutan urusan kerja.
Akuinya, penggambaran drama lakonannya di luar Kuala Lumpur yang tamat agak lewat pagi tadi membuatkannya menukar perancangan asal.
“Saya menjalani penggambaran di Port Dickson, Negeri Sembilan yang tamat sekitar pukul 4 pagi. Jadi urusan ke mahkamah dianjakkan ke awal minggu depan,” katanya.
Kemelut rumah tangga Puteri Sarah dan Syamsul yang didakwa sudah berlanjutan selama empat tahun tiba di kemuncak selepas sutradara itu membuat pengakuan menikahi Ira Kazar di Thailand.
Tidak rela dimadukan, Puteri Sarah melalui Instagramnya memohon supaya Syamsul ‘melepaskannya’, manakala suaminya pula meminta dia pulang ke rumah untuk berbincang menyelesaikan masalah mereka secara bersemuka.
Sarah bernikah dengan pengarah filem Mat Kilau: Kebangkitan Pahlawan itu pada 2014.
Hasil perkahwinan, mereka dikurniakan sepasang cahaya mata Syaikhul Islam, 5, dan Sumayyah, 3. – KOSMO ONLINE


Wanita kaya tidak kisah pilih mekanik tayar sebagai pasangan hidup
Oleh KOSMO!

12 Januari 2023, 7:00 pm
ISLAMABAD – Seorang wanita kaya di Pakistan tidak menyangka insiden tayar keretanya pancit akan menjadi titik pertemuan dengan seorang mekanik sehingga mereka mengikat tali pertunangan, lapor saluran berita News 18 semalam.
Dalam satu temu bual bersama pesohor YouTube, Syed Basit Ali, wanita dikenali sebagai Ayesha itu berkata, dia jatuh cinta dengan tunangnya, Jisen, selepas lelaki itu membaiki tayar keretanya yang pancit ketika dia sedang dalam perjalanan ke satu tempat.
Menurut wanita berasal dari sebuah keluarga kaya-raya di Pakistan itu, selepas pertama kali mengenali Jisen, dia sengaja memancitkan tayar keretanya sebagai alasan untuk menemui lelaki tersebut.
Ujar Ayesha, dia mengagumi sikap Jisen yang sangat rajin membantu serta membuatkan wanita tersebut berasa selesa termasuk dengan memesan teh untuknya ketika berada di bengkel kereta.
Disebabkan kagum dengan semua usaha yang ditunjukkan Jisen, Ayesha mula tertarik kepada lelaki itu, lantas berulang kali sengaja memancitkan tayar keretanya agar dia dapat bertemu Jisen.
Ayesha berkata, dia tidak pernah mempersoalkan kerjaya Jisen dan menyayangi lelaki itu tanpa mengambil kira pekerjaannya. – Agensi


Keluarga kru kapal kargo hilang, harap mangsa selamat
Oleh KOSMO!

12 Januari 2023, 6:03 pm
GEORGE TOWN – Keluarga salah seorang kru kapal kargo, MV Dai Cat 06 yang dilaporkan hilang sejak 1 Januari lalu berharap agar anak mereka bersama empat lagi kru ditemui dalam keadaan selamat.
Mohd. Noor Mat Isa, 53, yang merupakan bapa kepada Ketua Operasi kapal, Mohammad Syafarizan Mohd. Noor, 24, berkata, dia dan isteri hanya mampu berdoa agar anak sulung mereka itu kembali ke pangkuan keluarga.
Menurutnya, dia dimaklumkan mengenai kejadian berlaku daripada adiknya selepas menonton berita di siaran televisyen berbayar malam semalam.
“Saya dan isteri terkejut sebaik diberitahu mengenai kejadian yang menimpa anak sulung dari tujuh beradik. Dia baru pertama kali hendak belayar dan baru sebulan bekerja dengan syarikat kapal kargo tersebut hujung Disember tahun lalu.
“Kali terakhir dia membuat panggilan video dengan ibunya ketika baru keluar dari Selat Singapura menghala ke Timur Indonesia pada pukul 6.30 petang, 1 Januari lalu,” katanya ketika dihubungi Kosmo! di sini sebentar tadi.
Mohd. Noor memberitahu, dia dan isteri ada menghubungi Syafarizan namun gagal dan beranggapan yang anaknya itu berada di luar kawasan liputan.

“Naluri seorang bapa, dia (Syafarizan) dan rakannya masih selamat. Namun, cuma dua teori yang saya dapat jangkaan sama ada kapal yang dinaiki mereka karam atau rosak di lautan.
“Kami masih menunggu perkembangan terkini daripada pihak Maritim Malaysia (APMM) Johor. Petang tadi kami telah dikunjungi pasukan Kementerian Kesihatan (KKM) dan Jabatan Laut Pulau Pinang,” ujarnya.
Selain Syafarizan, empat lagi kru warga tempatan yang dikenal pasti ialah Mohammad Sudeh Sudin, 20 dan Derrent Littor, 22 manakala dua warga Indonesia ialah nakhoda kapal dikenali sebagai Adi, 43 serta Jurutera kanan kapal iaitu Damai Papane Ole, 57.
Terdahulu, media melaporkan, kapal kargo membawa muatan 527 besi paip yang dianggarkan bernilai kira-kira RM726,000 berlepas dari Jeti Kampung Aceh, Perak pada 23 Disember lalu dan sepatutnya tiba di lokasi di Kuching, Sarawak pada 31 Disember lalu.
Lokasi terakhir kapal ini dikesan melalui sistem Automatic Identification System (AIS) adalah pada 1 Januari lalu di perairan Indonesia, 0.2 batu nautika dari sempadan perairan negeri Johor. – KOSMO! ONLINE


Bos pakaian dalam Korea Selatan diberkas di Thailand
Oleh KOSMO!

12 Januari 2023, 6:30 pm
BANGKOK – Bekas pengerusi syarikat pengeluar pakaian dalam dari Korea Selatan, SBW Group yang selama ini hidup sebagai orang buruan akhirnya ditahan kelmarin di Thailand, lapan bulan selepas dia meninggalkan negara asalnya, lapor akhbar JoongAng Daily.
Kim Seong-tae, 55, bersama-sama Pengerusi Kumpulan dan Ketua Pegawai Eksekutif SBW Group, Yang Seon-gil, diberkas di sebuah padang golf di Pathum Thani, utara Bangkok.
Kedua-dua lelaki tersebut melarikan diri dari Korea Selatan selepas mendapat maklumat bahawa Pejabat Pendakwa Raya Suwon sedang mendapatkan waran tangkap ke atas mereka kerana melanggar Akta Pasaran Modal dan melakukan penyelewengan.
Seong-tae dituduh menyeludup sejumlah besar wang tunai dalam mata wang dolar Amerika Syarikat ke China menggunakan beberapa beg pakaian yang diserahkan kepada pegawai-pegawai Korea Utara.
Pengerusi de facto itu yang meletak jawatan pada 2021 turut berdepan banyak pertuduhan rasuah termasuk melibatkan Pengerusi Parti Demokrat, Lee Jae-myung.
Dia dilaporkan membayar yuran guaman Jae-myung menggunakan dana syarikat ketika pemimpin tersebut didakwa kerana melanggar undang-undang pilihan raya pada 2018, semasa menjadi gabenor Gyeonggi.

Jae-myung bebas daripada pertuduhan itu oleh Mahkamah Agung pada 2021. – Agensi


Tengku Permaisuri Selangor dukacita, mahu SOP pusat kurungan anjing, kucing dipertingkatkan
Oleh MOHD YUNUS YAKKUB

12 Januari 2023, 6:18 pm
SHAH ALAM – Semua pihak berkuasa terutama majlis-majlis perbandaran di Selangor digesa agar memperbaiki dan menaiktaraf tatacara pengurusan di pusat-pusat kurungan anjing dan kucing kendalian mereka.
Tengku Permaisuri Selangor, Tengku Permaisuri Norashikin bertitah mahu pihak-pihak berwajib meneliti semula pendekatan baharu yang lebih holistik dalam menguruskan pusat-pusat kurungan haiwan terbiar ini.
Tengku Permaisuri Norashikin sebagai Penaung Diraja bagi kempen Stray Free Selangor (SFS) kendalian Persatuan Pencegahan Kezaliman Terhadap Haiwan (SPCA) Selangor menzahirkan rasa dukacita dan kecewa susulan tularnya gambar dan video anjing-anjing terbiar yang terabai di sebuah pusat kurungan anjing di negeri Selangor.
“Menyedari bahawa anjing terbiar yang ditempatkan di pusat-pusat ini kebanyakannya tidak terurus dan kurang nutrisi, maka prosedur operasi standard (SOP) harian yang sedang digunapakai juga perlu disemak semula.
“Ini kerana jika SOP semasa ini terbukti berkesan, tidak sepatutnya tular video yang menunjukkan anjing-anjing berkenaan seolah-olah teraniaya, terabai dan tidak terurus,” titahnya menerusi Facebook Selangor Royal Office, hari ini.
Justeru, baginda mencadangkan agar usaha-usaha ke arah memelihara kebajikan dan mengurangkan bilangan haiwan-haiwan terbiar ini dipergiat, menerusi kempen Create Caring and Compassionate Communities (CCC).

Tengku Permaisuri Norashikin menitahkan ia ditunjangi dengan memperkasa semula kolaborasi dan kerjasama di antara majlis-majlis perbandaran dan penduduk-penduduk taman perumahan terlibat.
Selain itu, majlis perbandaran dengan kerjasama SPCA mengendalikan sesi-sesi Responsible Pet Ownerships (RPO) bersama penduduk.
“Menyediakan jadual lawatan berkala oleh SPCA dan NGO ke pusat-pusat kurungan haiwan terbiar.
“Di samping itu, menempatkan pegawai-pegawai kebajikan haiwan bersama pencinta-pencinta haiwan di setiap zon daerah, seterusnya melatih mereka untuk menggalakkan pengkasian (neuter) haiwan terbiar di bawah kempen SFS,” titahnya.
Sehubungan itu, Tengku Permaisuri Permaisuri Norashikin berharap usaha-usaha untuk menjaga kebajikan haiwan-haiwan terbiar ini akan berterusan dan tidak sekadar melepas batuk di tangga sahaja. -KOSMO!ONLINE


Microsoft AS benar pekerja ambil seberapa banyak cuti setahun
Oleh KOSMO!

12 Januari 2023, 6:00 pm
WASHINGTON – Syarikat gergasi teknologi, Microsoft akan membenarkan pekerjanya mengambil seberapa banyak hari cuti yang mereka mahu bermula minggu depan, lapor program berita CBS News semalam.
Di bawah polisi baharu syarikat yang dinamakan Discretionary Time off (DTO), kakitangan bergaji tetap yang berpangkalan di Amerika Syarikat (AS) tidak lagi akan mempunyai bilangan hari cuti yang ditetapkan dalam masa setahun.
“Bermula 16 Januari 2023, Microsoft akan memodenkan polisi cuti kami kepada model yang lebih fleksibel serta mengubah DTO.
“Bagaimana, di mana dan bila pekerja melakukan tugas mereka telah berubah dengan pantas. DTO adalah sejajar dengan cara bekerja yang lebih fleksibel,” kata jurucakap Microsoft dalam satu kenyataan kepada CBS MoneyWatch.
Ketua Pegawai Sumber Manusia Microsoft, Kathleen Hogan mengumumkan perubahan polisi itu dalam satu e-mail kepada semua kakitangan semalam, lapor laman berita The Verge.
Syarikat itu juga akan menawarkan pekerjanya 10 hari cuti korporat selain  cuti rehat, cuti sakit dan kesihatan mental serta cuti untuk tugas juri dan kematian.

Polisi baharu DTO itu tidak akan melibatkan kakitangan yang dibayar mengikut jam serta pekerja di luar AS, kata Microsoft yang mempunyai kira-kira 12,000 kakitangan di negara itu, demikian menurut laman web korporat syarikat tersebut. – Agensi


Asyraf nyatakan hasrat tidak pertahan jawatan
Oleh MOHD RASDAN AHMAD

12 Januari 2023, 7:18 pm
KUALA LUMPUR – Ketua Pergerakan Pemuda UMNO, Datuk Seri Asyraf Wajdi Dasuki nyatakan hasrat beliau untuk tidak pertahankan jawatan yang disandangnya ketika ini.
Ketika berucap dalam Sesi Penggulungan Ucapan Ketua Pemuda di Perhimpunan Agung UMNO 2022 (PAU2022) sebentar tadi, beliau turut memohon maaf dan mengambil tanggungjawab penuh terhadap kekalahan parti dalam pilihan raya baru-baru ini.
“Untuk kali terakhir berada di pentas ini, saya ingin nyatakan bahawa tidak akan mempertahankan jawatan Ketua Pemuda yang saya pegang selama lima tahun ini dalam pemilihan parti akan datang.
“Saya juga ingin mengambil tanggungjawab penuh terhadap kekalahan UMNO dalam Pilihan Raya Umum ke-15 yang lalu.
“Saya berharap agar siapa sahaja yang mengemudi sayap Pemuda selepas ini agar terus perjuangkan apa yang kita lakukan selama ini,” katanya.
Beliau berkata demikian ketika Ucapan Penggulungan Perhimpunan Agung Pergerakan Pemuda UMNO di Pusat Dagangan Dunia (WTC) Kuala Lumpur hari ini. – KOSMO! ONLINE.


Michelle Yeoh ucap terima kasih buat Agong, Raja Permaisuri
Oleh MOHD. HAIKAL ISA

12 Januari 2023, 6:38 pm
PELAKON kelahiran Ipoh, Perak Tan Sri Michelle Yeoh yang menjadi anak Malaysia merangkul trofi berprestij Golden Globe Awards menzahirkan ucapan terima kasih buat Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah dan Raja Permaisuri Agong, Tunku Azizah Aminah Maimunah Iskandariah.
Michelle atau nama sebenarnya, Michelle Yeoh Choo Kheng merakamkan ucapan terima kasih yang tidak terhingga juga buat para pemimpin Malaysia.
“Terima kasih buat rasa cinta dan ucapan tahniah daripada keluarga dan rakan-rakan seluruh dunia.

View this post on Instagram

A post shared by Michelle Yeoh 楊紫瓊 (@michelleyeoh_official)

“Raja, Permaisuri dan Perdana Menteri serta para pemimpin di Malaysia.
“Keluarga besar (extended) di Hong Kong dan China. Rasa syukur saya yang sangat tinggi. Itulah sebab di mana perjalanan saya sebagai aktres bermula yang membawa saya ke tahap sekarang,” katanya menerusi satu hantaran status Instagram.
Semalam, Michelle yang menempa nama di Hollywood mencipta sejarah apabila menjadi orang Malaysia pertama memenangi trofi Golden Globe Awards.
Michelle merangkul trofi Pelakon Wanita Terbaik Filem Muzikal atau Komedi untuk filem Everything Everywhere All at Once arahan sutradara, Daniel Kwan dan Daniel Scheinert.

Kemenangan tersebut sekali gus menyaksikan Michelle menewaskan aktres hebat Hollywood lain seperti Lesley Manville, Margot Robbie, Anya Taylor-Joy dan Emma Thompson dalam kategori dipertandingkan.  – KOSMO! ONLINE


Syafiq yakin Syamsul mampu perbetulkan keadaan
Oleh HANISAH SELAMAT

12 Januari 2023, 5:23 pm
KUALA LUMPUR – Lebih selesa memberi ruang kepada Syamsul menyelesaikan urusan rumah tangga sendiri, Syafiq Yusof yang juga adik kepada pengarah kontroversi itu percaya abangnya mampu memperbetulkan semula keadaan.
Katanya, dia yakin Syamsul juga tabah berhadapan kemelut yang sedang dihadapi bersama isteri pertama, Puteri Sarah Liyana dengan caranya sendiri.
“Mengenali abang saya, dia seorang lelaki yang sangat tabah seperti ayah kami.
“Apa sahaja masalah, kerja dia mesti siap dan saya percaya dia mampu kendalikan (urusan rumah tangga) dengan sewajarnya” kepada Kosmo! Online.
Syafiq berkata demikian ketika ditemui pada majlis tayangan drama bersiri terbaharu arahannya, Special Force Anarchy terbitan Disney Hotstar dan Skop Productions, di sini, hari ini.
Enggan mencampuri urusan rumah tangga abangnya, Syafiq turut menegaskan belum pernah bertemu isteri kedua Syamsul, Ira Kazar sehingga sekarang.

Katanya, berita pernikahan itu pun hanya diketahui daripada ahli keluarga terdekat, bukan daripada mulut Syamsul sendiri sekali gus membuatkannya tidak pasti sama ada wanita tersebut pernah diperkenalkan kepada ibu bapa mereka sebelum ini.
“Saya memang tak pernah berjumpa dengan Ira sebelum ini sampailah sekarang. Saya pun tak pasti kalau mak dan bapa saya pernah bertemunya.
“Kami bukan tinggal serumah, ditambah kesibukan masing-masing terutama Syamsul yang banyak terbabit dalam filem besar membuatkan kami susah nak berkumpul.
“Kali terakhir kami berjumpa pada hari raya tahun lepas, tetapi perbualan lebih kepada filem dan projek baharu sahaja,” kongsinya lagi.
Diminta mengulas mengenai kontroversi yang tercetus, katanya lebih baik dia tidak memberikan ulasan lanjut bimbang ada pihak yang tersinggung.
“Kami bercakap di telefon pula sekitar dua bulan lalu namun masih berhubung soal kerja. Jika ada berborak pasal peribadi, biarlah semua itu saya simpan sendiri.
“Saya sebenarnya kalau boleh, hal keluarga biarlah kekal dalam lingkungan peribadi keluarga saja, tidak perlu dihebahkan kepada orang luar.
“Tetapi saya faham, bapa saya dan kami adalah keluarga seni jadi suka atau tak kami terpaksa terima terutama apabila berlakunya perkara yang menjadi perhatian ramai.
“Cuma bagi saya sesiapa pun boleh berfikir waras dan boleh tahu tak semua perkara dalam laman sosial itu benar. Ada yang bercampur baur, malah kebanyakannya mungkin fitnah,” katanya.
Pada masa sama, Syafiq turut berharap orang ramai berhenti mencetuskan sebarang spekulasi tidak benar yang boleh memburukkan lagi keadaan.
“Paling utama, saya minta netizen tidak membuat pelbagai andaian selain berharap isu ini dapat diselesaikan secepat mungkin supaya peribadi keluarga tidak terus diperkatakan,” ujarnya.
Menyentuh mengenai tangisan ayahnya, Datuk Yusof Haslam dan luahan ibunya, Datin Fatimah Ismail, akui Syafiq sebagai anak dia mendoakan insan kesayangannya itu tenang dalam menjalani kehidupan mereka.
Selaku adik kepada Syamsul pula, dia tidak ketinggalan turut mendoakan kebahagiaan serta kehidupan makmur abangnya bersama seisi keluarga.
Terkini, kemelut rumah tangga Syamsul dan semakin hangat apabila Sarah dilaporkan akan memfailkan perceraian pada Isnin depan. – KOSMO! ONLINE


Lelaki lesap selepas dikenakan tambang teksi RM6,969
Oleh KOSMO!

12 Januari 2023, 5:30 pm
TOKYO – Seorang penganggur berusia 19 tahun ditahan kerana gagal membayar tambang teksi berharga 210,000 yen (RM6,969) selepas menaiki pengangkutan darat  itu sejauh 500 kilometer dari bandar Yokohama ke Osaka, lapor akhbar The Mainichi semalam.
Menurut polis Osaka, lelaki yang berdaftar sebagai penduduk kawasan Higashiyodogawa di bandar Osaka  ditahan kerana menipu.
Dia dilaporkan mengaku tuduhan itu dan berkata: “Saya menggunakan teksi untuk pulang ke rumah di Osaka. Saya memang merancang untuk melarikan diri tanpa membayar tambang jika ia terlalu mahal.”
Suspek dikatakan menaiki teksi itu di hadapan stesen kereta api JR Yokohama pada November 2022.
Dia kemudian turun di Higashiyodogawa,  Osaka sambil berkata: “Saya akan mendapatkan wang (tambang) daripada ibu saya.”
Dia bagaimanapun menghilangkan diri selepas menggunakan perkhidmatan teksi tersebut sejauh 500 km dengan tambang sebanyak 210,000 yen (RM6,969). – Agensi


Tiga tapak bazar Ramadan dibuka di Putrajaya tahun ini
Oleh MOHD. HUSNI MOHD. NOOR

12 Januari 2023, 5:30 pm
PUTRAJAYA – Warga Putrajaya tidak lagi perlu bersesak di tapak Bazar Ramadan Putrajaya di Presint 3, di sini apabila Perbadanan Putrajaya (PPj) memutuskan untuk membuka tiga lagi lokasi tapak bazar tahun ini.
Tiga tapak baharu bazar Ramadan itu masing-masing terletak di tapak kosong berhadapan Hotel [email protected] (Presint 5), tapak parkir pasar awam Presint 8 dan tapak siar kaki berhadapan Depo PPj di Presint 9.
PPj menerusi hantaran di Facebook berkata, pelawaan bagi permohonan tapak bazar itu sudah dibuka dan akan ditutup pada 20 Januari ini.
Menurutnya, borang permohonan boleh diperolehi menerusi pautan https://ppj.my/3n atau imbas kod QR di poster yang dimuat naik ke halaman Facebook PPj.
“Tarikh tutup permohonan adalah pada 20 Januari 2023 pukul 5 petang,” katanya.
Katanya, antara syarat permohonan termasuk warganegara Malaysia, berusia 18 tahun ke atas, keutamaan kepada penduduk Putrajaya berhampiran bazar, satu permohonan satu keluarga dan tiada sebarang tunggakan sewaan atau kompaun PPj.

Tambah PPj lagi, saiz tapak yang disediakan adalah 10 kaki kali 10 kaki manakala, khemah juga akan disediakan.
Sebelum ini, PPj membuka permohonan bagi tapak bazar Ramadan di Presint 3 di mana tarikh tutup permohonannya pada 16 Januari ini. – KOSMO! ONLINE


Ayah mentua di ICU, Ernie Zakri mohon doa
Oleh NUR AL-FAIRUZA SYARFA NOR SAIDI

12 Januari 2023, 5:14 pm
PETALING JAYA – Penyanyi Ernie Zakri memohon jasa baik peminat bagi mendoakan kesembuhan bapa mentuanya, Mohd. Fodzly yang kini ditahan di Unit Rawatan Rapi (ICU), Pusat Perubatan Prince Court Kuala Lumpur akibat jangkitan kuman pada paru-paru.
Perkara tersebut dikongsikan oleh Ernie sebelum menyampaikan lagu Korban hasil karya suaminya, Syamel ketika menjayakan This Is Ernie Zakrie Showcase di Nero Event Space, PJPAC, 1Utama, di sini semalam.
Dalam pada sibuk memantau keadaan ayahnya, Syamel sempat menghadirkan diri bagi menyokong persembahan isterinya.
“Saya ingin meminta doa baik daripada kalian untuk mendoakan ayah mentua saya yang kini dirawat di ICU.
“Saya juga tidak sangka suami dapat menghadirkan diri kerana saya tahu dia sibuk menjaga ayahnya di hospital.
“Melihatkan usahanya datang pada malam ini pun sudah membuatkan saya gembira dan bersyukur,” katanya kepada Kosmo! Online.

Berkongsi lanjut, pelantun lagu Gundah itu memaklumkan keadaan terkini ayah mentuanya selain berkongsi perkhabaran sedih yang diterima semasa sedang bercuti di London bersama keluarga baru-baru ini.
“Perkara sebegini tidak dijangka kerana berlaku secara tiba-tiba. Sebelum ini ketika bercuti bersama suami pun saya menerima berita kematian ahli keluarga saya.
“Apabila ayah mentua berada di dalam ICU, Tuhan sahaja yang mengetahui apa yang saya rasa.
“Alhamdulillah, kini dia sudah stabil tetapi masih dirawat di ICU,” ujarnya.
Sementara itu, penyanyi asal Kuala Lumpur itu sempat meninggalkan nasihat kepada semua untuk menghubungi orang tersayang sementara masih ada masa.
“Jadi, kepada yang memiliki pasangan, adik-beradik, rakan-rakan dan orang yang disayangi tolonglah hubungi mereka walaupun malu untuk luahkan perasaan.
“Kita tidak tahu bila-bila masa tidak dapat berjumpa dengan orang yang tersayang seperti saya yang kehilangan dua orang ahli keluarga.
“Balik nanti hubungi mereka dan luahkan rasa sayang. Jika tidak, orang tidak tahu perasaan anda,” tuturnya sebelum menyanyikan lagu Korban.
Dalam pada itu, Syamel turut memohon doa orang ramai untuk kesembuhan ayah kesayangannya dalam perkongsian InstaStory.
“Minta jasa baik semua untuk mendoakan kesembuhan ayah kesayangan saya yang kini berada di ICU akibat jangkitan kuman pada paru-paru.
“Tiga hari sudah berlalu dan alhamdulillah keadaannya semakin baik. Sama-sama kita doakan,” ujarnya.
Semasa berlangsungnya This Is Ernie Zakrie Showcase yang dianjurkan oleh Rocketfuel Entertainment malam tadi, penyanyi berusia 31 itu membawakan 10 buah lagu hit buat peminat yang hadir.
Rakan selebriti juga turut hadir bagi memberi sokongan seperti Sissy Iman, Wany Hasrita, Amira Othman, Amelia Henderson, Ben Amir, Sarah Suhairi, Nabila Razali dan Ara Johari. – KOSMO! ONLINE


Suami maut kemalangan, tak sempat sambut ‘anniversary’
Oleh KOSMO!

12 Januari 2023, 4:36 pm
JASIN – Hasrat seorang ejen insurans untuk meraikan ulang tahun perkahwinan keempat bersama isteri tercinta tidak kesampaian selepas maut dalam nahas di persimpangan Lebuh Alor Gajah – Melaka Tengah – Jasin (AMJ) Serkam di sini, semalam.
Badrul Shyam Noor Ibrahim, 31, dan rakannya, Ezham Hazim Ahyat, 33, juga ejen insurans maut selepas kereta Toyota Vios dinaiki mereka melanggar sebuah lori tangki dalam perjalanan dari Melaka ke Muar, Johor.
Menurut isterinya, Siti Salwa Abdul Wahid, 33, dia dan Badrul Shyam yang menetap di Masai, Pasir Gudang, Johor telah merancang untuk menyambut ulang tahun perkahwinan keempat mereka pada 26 Januari depan di Melaka.
Bagaimanapun, dia tidak menyangka suaminya, yang baharu lima bulan menjadi ejen insurans terlibat dalam kemalangan selepas berjumpa dengan klien di negeri ini.
“Suami keluar kira-kira pukul 10 malam beritahu dia ingin jumpa klien di Melaka dan ajak rakannya (Ezham) untuk menemaninya supaya dapat bergilir memandu jika penat.
“Dia janji nak balik tetapi sehingga awal pagi dia tak sampai-sampai manakala panggilan tak dijawab, jadi saya terus mengesannya menggunakan aplikasi find my iPhone dan maklumat memberitahu dia berada di tepi jalan di AMJ,” katanya ketika ditemui di Unit Forensik Hospital Jasin, hari ini.

Jelasnya, panik dengan keadaan itu dia terus menghubungi telefon bimbit suaminya sehingga ia dijawab oleh seorang lelaki yang merupakan anggota polis sebelum dimaklumkan mengenai nahas berkenaan.
“Polis suruh saya ke hospital, awalnya saya sangka suami koma atau kritikal tetapi tidak sangka dia telah meninggal dunia.
“Patutlah sebelum keluar rumah dia peluk erat saya sambil cakap dia rindu saya, tidak sangka itu adalah pelukan terakhirnya dan rancangan kami untuk meraikan ulang tahun perkahwinan keempat di Melaka tidak kesampaian,” katanya sebak.
Ujarnya, mangsa juga meninggalkan seorang anak, Aisy’ Zahirulhaq berusia empat tahun.
Jenazah Badrul Shyam dijangka akan dikebumikan di Tanah Perkuburan Islam di Masai, Pasir Gudang, Johor, petang ini. – KOSMO! ONLINE


Tempoh 5 tahun tidak cukup untuk Zahid perbaiki UMNO – Nurulhidayah
Oleh NURUL IZZATI ZAINI

12 Januari 2023, 5:49 pm
PETALING JAYA – Tempoh hampir lima tahun tidak cukup untuk Presiden UMNO, Datuk Seri Ahmad Zahid Hamidi memperbaiki semula ‘kerosakan’ parti tersebut.
Anak perempuan presiden itu, Datuk Nurulhidayah Ahmad Zahid, 44, berkata, ketika tsunami politik pada tahun 2018, presiden dilantik ketika tidak mempunyai apa-apa jawatan dan kekuatan.
Jelasnya, selepas UMNO tidak lagi menjadi kerajaan dan bertukar menjadi pembangkang, amat sukar untuk bapanya untuk memulihkan kembali parti tersebut.
“Sebelum ini UMNO mewakili suara-suara kerajaan. Tetapi apabila bertukar menjadi pembangkang, lima tahun tidak cukup kerana sudah terbiasa dengan keselesaan sebelum ini.
“Bagi saya, kepimpinan bukan hanya bergantung kepada pemimpin, tetapi tanggungjawab seluruh sayap-sayap dan parti itu sendiri,” katanya ketika ditemui Kosmo!
Tambahnya, tiba masa untuk ‘duri dalam daging’ di dalam parti UMNO itu sendiri untuk ‘move on’ dan bersatu untuk mengukuhkan parti.

Dalam pada itu, mengulas lanjut mengenai Timbalan Ketua Bahagian UMNO Rembau, Khairy Jamaluddin Abu Balar untuk merawat luka kekalahan dan pengkhianatan dalam parti, Nurulhidayah tidak menafikan bahawa ada ruang untuk Khairy ‘kembali’.
“Dia (Khairy) hanya perlukan sedikit sahaja lagi kesabaran kerana masanya akan tiba. Sedangkan orang yang ada kanser pun boleh sembuh apatah lagi ‘luka-luka’ sebegini,” katanya. – KOSMO! ONLINE


“Saya penjawat awam, tak boleh beri komen,” – Cikgu Hadee
Oleh DIYANATUL ATIQAH ZAKARYA

12 Januari 2023, 5:45 pm
MELAKA – Bekas jurulatih, Saiful Hadee Amar, 44, enggan mengulas lanjut mengenai keputusan dibuat Persatuan Bola Tampar Malaysia (MAVA) yang membatalkan lesen kejurulatihannya susulan insiden menampar dua pemainnya.
Dia ketika dihubungi Kosmo! hanya menjawab ringkas apabila ditanya mengenai keputusan tersebut.
“Saya penjawat awam, tak boleh beri komen, harap faham,” katanya sebelum menamatkan panggilan.
Kosmo! hari ini melaporkan Menteri Belia dan Sukan, Hannah Yeoh memaklumkan, MAVA melalui Jawatankuasa Perundangan dan Disiplin persatuan telah membuat keputusan membatalkan lesen Saiful yang mesra dengan panggilan Cikgu Hadee.
Menurutnya, sebagai langkah awal, jurulatih sukan tersebut yang juga merupakan seorang guru tidak lagi dibenarkan menjadi jurulatih sukan tersebut termasuk jurulatih untuk murid sekolah.
Kata Hannah, Sijil Kejurulatihan Bola Tampar Tahap 1 (Sukan Spesifik) oleh MAVA jurulatih itu telah ditarik semula, malah Cikgu Hadee belum pernah membuat permohonan lesen kejurulatihan Skim Perlesenan Kejurulatihan Kebangsaan (SLKK) sebagai pengiktirafan Skim Persijilan Kejurulatihan Kebangsaan (SPKK).

Terdahulu, bekas jurulatih pasukan bola tampar wanita Melaka B-14 itu menjadi tumpuan apabila tular satu klip video memaparkan tindakannya menampar dua pemainnya sewaktu Kejohanan Remaja B-14 di Kota Tinggi, Johor pada 16 Disember lalu.
Pada 4 Januari lalu, Cikgu Hadee yang merupakan guru sekolah rendah di Alor Gajah membuat permohonan maaf secara terbuka dan memberitahu dia bersedia dan reda dengan segala keputusan yang bakal dikenakan terhadapnya.
Katanya, dia tidak berniat melakukan perbuatan tersebut sehingga boleh mendatangkan kecederaan dan apa yang dilakukan sekadar bagi menaikkan lagi semangat pemainnya yang pertama kali layak ke separuh akhir.
“Saya mengakui kesal dengan tindakan itu (menampar pemain) dan terbuka untuk menerima apa jua bentuk tindakan daripada mana-mana pihak berhubung perbuatan saya.
“Saya tidak berniat untuk menggunakan sebarang kekerasan dalam melatih semua pemain memandangkan sudah melatih mereka sejak di bangku sekolah rendah dan menganggap sebagai keluarga,” katanya. – KOSMO! ONLINE


Anugerah Kewartawanan KPKT 2023, iktiraf peranan dan sokongan media
Oleh MUHAMMAD HARRITH NOOR HISHAM

12 Januari 2023, 5:57 pm
KUALA LUMPUR – Kementerian Pembangunan Kerajaan Tempatan (KPKT) mengumumkan penganjuran Anugerah Kewartawanan KPKT 2023 sebagai tanda sokongan kepada media bermula Mac ini.
Menterinya, Nga Kor Ming, berkata, ia juga merupakan penghargaan kepada wartawan yang sentiasa menyampaian maklumat sahih dan berkualiti dalam menyampaikan dasar-dasar kerajaan.
“Anugerah ini merupakan komitmen KPKT dalam menzahirkan penghargaan kepada golongan wartawan.
“Ini kerana hasil karya berkualiti berupaya menghasilkan impak besar kepada pembangunan negara dalam membina ekonomi, perpaduan, keharmonian dan kestabilan politik negara,” katanya ketika berucap di Majlis Hi-Tea Bersama Media di Pusat Konvensyen Kuala Lumpur, hari ini.
Majlis yang disertai kira-kira 50 orang pengamal media turut dihadiri Timbalan Menteri KPKT, Akmal Nasrullah Mohd Nasir, Ketua Setiausaha, Datuk M Noor Azman Taib, pegawai-pegawai kanan, jabatan dan agensi di bawah KPKT.
Katanya, pertandingan tersebut antaranya akan memfokuskan kepada hasil karya yang mengetengahkan agenda utama KPKT.

“Ia meliputi pemeriksaan pihak berkuasa tempatan (PBT), perancangan perumahan yang lebih komprehensif, pemerkasaan komuniti berbilang kaum, pengurusan sisa pepejal bersepadu yang lebih efisyen memperkukuh agenda bandar mampan dan pintar serta pemerkasaan perkhidmatan kebombaan.
“Oleh itu, melalui penjurian secara profesional, karya terbaik akan diktiraf dan dinobatkan sebagai pemenang Anugerah Kewartawanan KPKT 2023 melalui pelbagai kategori yang akan dipertandingkan pada akhir November ini,” katanya.
Tambahnya lagi, beliau berharap anugerah ini mampu menjadi pencetus semangat untuk media terus berkarya dalam membawa pelbagai isu.
Dalam masa sama, Kor Ming turut berkongsi dengan pengamal media tentang halatuju dan komitmen KPKT seiring dengan tiga slogan (tagline).
“Tagline kementerian yang baharu ialah #strongertogether, #unityindiversity dan #demipertiwi. Konsep pendekatan pentadbiran KPKT pula ialah A untuk Amanah, Adil dan Arif, B (Bersih dan Bela), C (Cekap, Cergas dan Cepat) dan D (Displin).
“Melalui gabungan budaya kerja dan pendekatan Kementerian melalui konsep ‘ABCD’, saya yakin kementerian ini akan terus berdaya saing untuk menyampaikan perkhidmatan terbaik kepada seluruh,” katanya. – KOSMO! ONLINE


Polis siasat anggota benar rakan pegang, bergambar dengan senjata api
Oleh KHAIRUL MOHD. ALI

12 Januari 2023, 5:23 pm
JOHOR BAHRU – Seorang anggota polis yang bertugas di Balai Polis Taman Johor Jaya akan disiasat kerana membenarkan rakannya iaitu seorang orang awam bergambar dengan senjata api miliknya, semalam.
Ketua Polis Daerah Seri Alam, Superintendan Mohd. Sohaimi Ishak berkata, gambar berkenaan tular di media sosial khususnya Twitter menerusi satu akaun bernama @evvok.
Menurut beliau, siasatan dibuat mendapati gambar berkenaan diambil pada pukul 2.43 pagi semalam di hadapan Balai Polis berkenaan.
“Polis telah mengesan satu gambar tular memaparkan seorang lelaki berpakaian seragam polis sedang menghisap rokok bersama seorang orang awam yang sedang memegang senjata api milik anggota polis berkenaan.
“Orang awam yang merupakan rakan kepada anggota tersebut dilihat memegang senjata api jenis HK-MP5,” katanya dalam satu kenyataan, di sini hari ini.
Tambah Mohd. Sohaimi, ketika gambar tersebut diambil, anggota polis berkenaan sedang bertugas membuat pengawalan di Pos Pengawal Balai Polis berkenaan.

“Siasatan mendapati anggota polis, orang awam yang memegang senjata api dan juga seorang lagi individu awam yang mengambil gambar berkenaan merupakan rakan dan semuanya berusia 25 tahun.
“Difahamkan, tujuan gambar tersebut diambil adalah sebagai kenang-kenangan, namun ianya telah dimuat naik ke dalam media sosial sehingga menjadi tular,” jelasnya.
Mohd. Sohaimi turut memberitahu, tindakan anggota polis tersebut membenarkan orang awam memegang senjata api ketika bertugas adalah satu kesalahan yang melanggar tatakelakuan.
“Siasatan lanjut sedang dijalankan Bahagian Integriti dan Pematuhan Standard (BIPS) Ibu Pejabat Polis Daerah Seri Alam.
“Anggota terlibat boleh dikenakan tindakan dibawah Peraturan-Peraturan Pegawai Awam (Kelakuan dan Tatatertib) 1993,” tambahnya. – KOSMO! ONLINE


‘Power bank’ meletup cetus kebakaran dalam kabin pesawat
Oleh KOSMO!

12 Januari 2023, 5:00 pm
TAIPEI – Dua penumpang sebuah penerbangan tambang murah cedera selepas sebuah pengecas mudah alih (power bank) meletup dan mencetuskan kebakaran ketika pesawat bersedia untuk berlepas di Taiwan, kelmarin, lapor portal berita MailOnline.
Rakaman yang tular di media sosial menunjukkan pramugari syarikat penerbangan Scoot itu cuba menenangkan penumpang  ketika kebakaran mencetuskan situasi panik.
Kebakaran dilaporkan bermula apabila sebuah  ‘power bank’ meletup, menyebabkan asap memenuhi ruang kabin serta memaksa kesemua 189 penumpang dan kru meninggalkan pesawat tersebut.
Ketika kejadian, pesawat sama bersiap sedia untuk berlepas di Lapangan Terbang Antarabangsa Taoyuan di Taiwan menuju ke Singapura, sekitar pukul 7.35 malam (waktu tempatan).
Dua penumpang penerbangan TR993 itu melecur ringan, manakala penumpang lain tidak mengalami sebarang kecederaan.
Salah seorang daripada penumpang yang cedera merupakan pemilik ‘power bank’ tersebut dan  seorang lagi ialah rakannya.

Menurut beberapa penumpang, mereka melihat api  jingga di barisan ke-16 di mana dua penumpang tersebut duduk. Berikutan kejadian itu,  juruterbang bertindak membatalkan untuk berlepas.
Pesawat tersebut kembali  dalam keadaan selamat selepas api dipadamkan serta menjalani pemeriksaan lanjut. Penerbangan kemudian disambung semula pada petang hari yang sama.
Seorang penumpang, Angie Ton memberitahu saluran berita Channel News Asia bahawa pramugari pesawat tersebut patut diberikan pujian kerana berjaya menangani situasi bahaya itu secara profesional.
“Pujian perlu diberi kepada semua kru penerbangan kerana tahu apa yang perlu dilakukan. Mereka layak diberi pengiktirafan kerana latihan, kerja keras serta sikap yang tenang,” katanya. – Agensi


Anwar menghadap Sultan Terengganu
Oleh ZULKIFLI MANZOR

12 Januari 2023, 4:32 pm
PETALING JAYA – Perdana Menteri, Datuk Seri Anwar Ibrahim memuat naik gambar beliau menghadap Sultan Terengganu, Sultan Mizan Zainal Abidin hari di Istana Syarqiyyah hari ini.
Anwar yang juga Menteri Kewangan berkata, sesi menghadap Sultan Terengganu itu adalah bersempena lawatan kerja beliau ke Kuala Terengganu.
“Menjunjung kasih Kebawah Duli Yang Maha Mulia Sultan Terengganu Al-Wathiqu Billah Sultan Mizan Zainal Abidin ibni Almarhum Sultan Mahmud Al-Muktafi Billah Shah atas perkenan menerima patik menghadap di Istana Syarqiyyah, Kuala Terengganu.
*Mendoakan ke hadrat Allah Subhanahu Wa Ta’ala semoga Duli Tuanku serta seluruh Kerabat Diraja sentiasa dilimpahi rahmat dan hidayah-Nya serta berada dalam keadaan sihat, sejahtera dan penuh kedaulatan,” katanya dalam satu hantaran di Facebook hari ini.
Terdahulu, media melaporkan Sultan Mizan hari ini berkenan menerima menghadap Perdana Menteri di Istana Syarqiyyah di Kuala Terengganu.
Kenderaan Proton Perdana yang membawa Anwar dilihat masuk ke perkarangan Istana Syarqiyyah pada pukuk 10.27 pagi dan meninggalkan istana kira-kira sejam kemudian.

Sesi menghadap Sultan Mizan itu yang pertama buat Anwar sejak Pengerusi Pakatan Harapan (PH) itu dilantik sebagai Perdana Menteri pada November tahun lalu. – KOSMO! ONLINE


6 cedera ditikam lelaki Libya di Paris
Oleh KOSMO!

12 Januari 2023, 4:00 pm
PARIS – Seorang lelaki Libya ditembak dan ditahan polis selepas dia menikam enam individu di stesen kereta api Gare du Nord, Paris,  kata beberapa sumber dan pegawai polis.
Gare du Nord merupakan sebuah hab pengangkutan yang sibuk di kota raya itu dan turut berfungsi sebagai lokasi perlepasan kereta api ke utara Perancis, London dan Eropah utara.
Polis mengklasifikasikan insiden awal semalam tersebut sebagai cubaan membunuh dan bukan serangan pengganas.
Motif penyerang masih tidak diketahui, namun sumber polis kemudian mengenal pasti suspek sebagai lelaki Libya berusia dalam lingkungan 20-an dan tertakluk di bawah perintah pengusiran.
Dia tiba di Perancis tiga tahun lalu dan mempunyai satu rekod jenayah lampau, kata seorang sumber.
Daripada kesemua enam mangsa, seorang daripada mereka  cedera parah. Serangan itu berlaku pada pukul 6.42 pagi (waktu tempatan),  manakala mangsa lain hanya cedera ringan, kata pendakwa raya.

Menteri Dalam Negeri, Gerald Darmanin memberitahu pemberita bahawa insiden tersebut berakhir  dalam masa dua minit.
Penyerang dilaporkan menggunakan alat tajam dan bukannya pisau seperti yang dimaklumkan oleh polis sebelumnya.
Penyerang cedera parah di  dada dan lengan selepas ditembak oleh polis sebanyak tiga das sebelum dibawa ke hospital di mana suspek dilaporkan berada dalam keadaan tenat, kata Darmanin.
Menurutnya, polis yang campur tangan dalam kejadian itu merupakan anggota-anggota  tidak bertugas yang berpakaian awam. Mereka menggunakan senjata api masing-masing untuk menghentikan serangan.
“Ketika kejadian, anggota-anggota polis tersebut baru tamat bekerja serta dalam perjalanan pulang ke rumah dengan menaiki kereta api. Mereka dilengkapi senjata,” kata Darmanin. – AFP


Kos baiki infrastruktur rosak akibat banjir RM196 juta
Oleh NORLIDA AKMAR IDROS

12 Januari 2023, 4:15 pm
PENDANG – Kementerian Kerja Raya (KKR) menganggarkan kos bagi membaiki infrastruktur termasuk jalan dan cerun yang rosak akibat banjir di Pantai Timur sebanyak RM196 juta.
Menterinya, Datuk Seri Alexander Nanta Linggi berkata, kerosakan paling teruk dan memerlukan perbelanjaan tinggi adalah penyelenggaraan cerun.
“Di Pantai Timur, anggaran kos adalah RM196 juta untuk kerja-kerja jalan, bukan jalan, elektrik, penyelenggaraan cerun dan lain-lain.
“Kalau di seluruh Semenanjung, kos diperlukan bagi kerja-kerja pembaikan akibat banjir adalah RM232 juta,” katanya.
Beliau berkata demikian pada sidang akhbar selepas Majlis Penyerahan Projek Hospital Pendang yang turut dihadiri Menteri Kesihatan, Dr. Zaliha Mustafa di sini hari ini.
Berangkat sama ialah Tunku Mahkota Kedah, Tunku Shazuddin Ariff Sultan Sallehuddin.

Mengulas lanjut, kata Alexander, lawatannya ke kawasan terjejas banjir di Kelantan dan Terengganu mendapati banyak permukaan jalan yang pecah dan rosak teruk.
“Kerja-kerja pembaikan sedang dijalankan yang mana kini sudah mencapai 20 peratus,” jelasnya.
Sementara itu, ketika ditanya tentang isu Identifikasi Frekuensi Radio (RFID) di tol, kata beliau, perkara tersebut akan dibincangkan dalam mesyuarat khas antara Lembaga Lebuhraya Malaysia (LLM) dan Plus Malaysia Berhad (Plus).
“Saya difahamkan esok ada mesyuarat khas antara LLM dan juga PLUS untuk membincangkan apa langkah-langkah yang sepatutnya kita ambil,” katanya.
Beliau pada masa sama mengesahkan bahawa penggunaan RFID akan diteruskan.-KOSMO! ONLINE


Penjawat awam antara tiga ditangkap miliki cecair vape mengandungi dadah
Oleh NOR AINNA HAMZAH

12 Januari 2023, 4:26 pm
TAMPIN – Tiga lelaki termasuk seorang penjawat awam ditangkap polis susulan memiliki cecair (vape) yang mengandungi dadah jenis ketamin di Pasir Besar, di sini, kelmarin.
Ketua Polis Daerah Tampin, Superintendan Anuwal Ab Wahab berkata, lelaki berusia lingkungan 18 hingga 23 tahun itu ditangkap dalam dua serbuan di dua lokasi berbeza oleh sepasukan pegawai dan anggota Bahagian Siasatan Jenayah Narkotik Tampin di sekitar Pasir Besar.
Menurut beliau, tangkapan pertama kira-kira pukul 7.30 petang di sebuah kedai menjual alat rokok elektronik (vape) di kawasan tersebut membabitkan dua pekerja berusia 18 dan 23 tahun kerana memiliki cecair mengandungi dadah.
“Hasil pemeriksaan telah menjumpai lima botol kecil berwarna hitam yang disyaki mengandungi cecair dadah jenis ketamin anggaran isi padu 50ML. Kira-kira pukul 8.30 malam, serbuan kedua dilakukan ke sebuah rumah di kawasan Felda Pasir Besar dan telah menahan lelaki berusia lingkungan 30 tahun yang merupakan pemilik kedai tersebut.
“Hasil pemeriksaan telah menjumpai 28 buah botol kecil disyaki cecair dadah jenis ketamin dengan anggaran isi padu 280 ML. Anggaran rampasan keseluruhan bernilai RM6,800,” katanya dalam satu kenyataan, hari ini.
Ujar Anuwal lagi, hasil siasatan awal mendapati cecair vape tersebut dijual di sekitar Pekan Pasir Besar.

Menurutnya, ketiga-tiga suspek telah ditahan reman di bawah Seksyen 117 Kanun Prosedur Jenayah selama empat hari bermula semalam dan kes disiasat di bawah Seksyen 12 (2) Akta Dadah Berbahaya 1952.
“Kesemua tangkapan akan dituduh di Mahkamah Majistret Tampin esok,” katanya. – KOSMO! ONLINE


Boleh ‘U-turn’ atau tak?
Oleh MOHAMAD NAUFAL MOHAMAD IDRIS

12 Januari 2023, 3:47 pm
SHAH ALAM – Dua papan tanda pusingan U yang berlainan di Persiaran Jubli Perak berhadapan pejabat Jabatan Kerja Raya (JKR) Selangor, Seksyen 17 di sini menimbulkan kekeliruan para pengguna jalan raya.
Ini berikutan terdapat papan tanda pada awalnya dibenarkan membuat pusingan U manakala kira-kira lima meter kemudian tidak dibenarkan pula selepas dipercayai pemasangan lampu isyarat di persimpangan berkenaan.
Seorang penduduk, Haris Abdul Hasan, 40 berkata, sepatutnya Majlis Bandaraya Shah Alam (MBSA) lebih peka bagi mengelakkan sebarang isu dan kekeliruan kepada pengguna di laluan tersebut.
Katanya, dia memuji tindakan MBSA memasang lampu isyarat di persimpangan tersebut bagi memudahkan dan menjamin keselamatan pengguna jalan raya.
“Namun pelik kenapa dua papan tanda u-turn berada di situ seolah-olah ‘membenarkan’ pengguna membuat pilihan sendiri.
“Kita bimbang sekiranya pengguna lebih memilih membuat pusingan U walaupun difahamkan lokasi itu kini sudah tidak dibenarkan berbuat demikian,” katanya ketika ditemui di Seksyen 17, hari ini.

Jelas seorang lagi penduduk, Hasnah Amira, 27, berkata, sudah beberapa kali kemalangan berlaku di lokaliti itu sebelum pemasangan lampu isyarat tersebut.
“Rasa adalah lebih baik MBSA menurunkan cepat kerana ramai yang masih membuat pusingan U di persimpangan berkenaan.
“Baru-baru ini berlaku kemalangan antara kereta dengan sebuah motosikal yang membuat pusingan di situ,” ujarnya. -KOSMO!ONLINE


PMWP tetapkan bayaran bagi permohonan tauliah mengajar
Oleh MOHD. HUSNI MOHD. NOOR

12 Januari 2023, 4:11 pm
PUTRAJAYA – Pejabat Mufti Wilayah Persekutuan (PMWP) menetapkan bahawa semua permohonan tauliah bagi mengajar agama Islam di Wilayah Persekutuan akan dikenakan bayaran bermula tahun ini.
Kadar bayaran itu dikenakan bagi permohonan baharu, khas dan pembaharuan yang berkuatkuasa bermula Januari 2023.
PMWP menerusi hantaran di Facebook hari ini berkata, ketetapan itu dibuat selaras Kaedah 3, Kaedah-Kaedah Pentadbiran Undang-Undang Islam (Wilayah-Wilayah Persekutuan)(Tauliah Mengajar Agama Islam)(Pindaan) 2021 yang telah berkuatkuasa pada Januari 2021.
Menurutnya, bagi tauliah mengajar agama Islam (khas) bagi setiap program, kadar bayaran dikenakan adalah RM100 bagi warganegara dan RM200 bagi bukan warganegara.
“Bagi tauliah mengajar agama Islam selain tauliah mengajar agama Islam (khas) pula, kadar bayaran bagi setahun adalah RM30, RM50 (tiga tahun) dan RM80 (lima tahun) selain RM50 setahun bagi bukan warganegara.
“Bagi pembaharuan tauliah pula, kadar bayaran ditetapkan adalah RM30, RM50 (tiga tahun) dan RM80 (lima tahun) selain RM50 setahun,” katanya.-KOSMO! ONLINE


Mahkamah: Orang Asli Suku Seletar duduki penempatan baharu, dapat pampasan
Oleh NORLIZAH ABAS

12 Januari 2023, 4:08 pm
PUTRAJAYA – Sejumlah 85 keluarga Orang Asli Suku Seletar dari Kampung Sungai Temon di selatan Johor akan dipindahkan ke penempatan baharu di Mukim Sungai Tiram ekoran tanah perkampungan itu dipindah milik kepada syarikat pemaju untuk dibangunkan.
Demikian perintah persetujuan yang direkodkan oleh Mahkamah Rayuan hari ini ketika menyelesaikan pertikaian di antara kaum Orang Asli itu dan 11 pihak termasuk Kerajaan Negeri Johor yang berlarutan sejak 10 tahun lalu.
Perintah itu direkodkan oleh panel tiga hakim diketuai oleh Datuk Yaacob Md. Sam yang bersidang bersama Datuk S. Nantha Balan dan Datuk Mohd. Nazlan Mohd. Ghazali.
Sekumpulan keluarga Orang Asli itu yang turut dikenali sebagai Orang Laut telah mendiami perkampungan nelayan tradisional tersebut sejak tahun 50an.
Menurut perintah persetujuan, tanah penempatan semula seluas 45 ekar itu bakal diwartakan dan turut dilengkapi dewan serbaguna dan tadika, kemudahan asas dan infrastruktur dengan jarak di antara rumah sejauh 30 kaki.
Mereka turut menikmati sejumlah pampasan iaitu RM5,000 dan RM1,500 untuk kemudahan perabot bagi setiap isi rumah (85 keluarga).

Perintah persetujuan itu turut menyatakan, Kerajaan Negeri Johor (responden kedua) akan mewartakan keseluruhan tanah seluas 45 ekar (termasuk kawasan rayau) di bawah Seksyen 7 Akta Orang Asli 1954 sebagai Rizab Orang Asli.
Selain itu, dua buah jeti akan dibina di tapak penempatan semula dan mereka dan dibenar meneruskan aktiviti seharian sebagai nelayan di selatan perairan negeri tersebut.
Perintah persetujuan itu turut menyatakan, pembinaan tapak penempatan semula itu akan mengambil masa lima tahun bermula daripada tarikh pemberian milikan kosong kepada pemaju.
“Daripada tempoh perintah ini sehingga penyelesaian pembinaan dan pemindahan Orang Asli Kampung Sungai Temon ke tapak penempatan semula, mereka dibenar terus kekal di kampung berkenaan,” menurut perintah tersebut.
Sementara itu, sejumlah 50 keluarga Kampung Bakar Batu turut mendapat pampasan RM6,500 bagi setiap isi rumah selain diberi akses sementara ke Jeti Kampung Bakar Batu.
Hari ini ditetapkan untuk rayuan 135 keluarga itu yang tidak berpuas hati dengan keputusan Mahkamah Tinggi Johor Bahru terhadap tuntutan pertikaian tanah adat bagi kawasan yang kini dikenali sebagai Danga Bay.
Berikutan perintah persetujuan itu, panel berkenaan membatalkan rayuan tersebut.
Eddy Salim dan 84 keluarga daripada Kampung Sungai Temon dinamakan sebagai perayu manakala Pengarah Tanah dan Galian serta 10 pihak lain dinamakan sebagai responden.
Suku Seletar kebanyakannya yang tinggal di selatan Johor memfailkan saman pada 2012 selepas mendapati tanah mereka dipindah milik kepada pihak-pihak pemaju.
Orang Asli Seletar diwakili peguam-peguam Steven Thiru, K. Mohan, Dr. S. Yogeswaran, Aaron Mathews, David Ng Yew Kiat, Shahrul Azwan dan Ananthan Moorthi.
Penolong Penasihat Undang-Undang Negeri Johor, Muhammad Azzam Zainal Abiden dan peguam Khoo Guan Huat mewakili Kerajaan Negeri Johor.
Pada 28 Februari 2017, mahkamah memutuskan Orang Asli Suku Seletar mempunyai hak bukan eksklusif untuk menggunakan perairan adat mereka bagi tujuan tradisional mereka serta untuk kehidupan.
Bagaimanapun, tuntutan Orang Seletar tanah adat itu dikembalikan kepada mereka ditolak selepas mahkamah berpuas hati pihak swasta yang kini memiliki tanah itu sebagai `pembeli yang tidak bersalah’.
Mahkamah bagaimanapun memutuskan mereka perlu diberi pampasan berdasarkan nilai pasaran bagi semua tanah-tanah yang telah diberi milik oleh kerajaan kepada pihak swasta.
Sekitar 2018, Kerajaan Negeri Johor dan pihak-pihak berkenaan mencapai penyelesaian terhadap isu tersebut dan bersetuju untuk memindahkan mereka ke penempatan baharu serta turut diberikan pampasan. – KOSMO! ONLINE


Data terbuka mesra pengguna penting untuk pacu ekonomi negara
Oleh AMREE AHMAD

12 Januari 2023, 4:30 pm
PUTRAJAYA – Kerajaan akan terus memastikan rakyat dapat bebas merujuk data rasmi pelbagai agensi yang tidak pun diklasifikasikan sebagai rahsia selain boleh diakses dengan mudah.
Berita gembira berkenaan antara jaminan disuarakan oleh Menteri Ekonomi, Rafizi Ramli sebagai mengulas perkembangan bidang statistik sejagat yang dikongsi luas pengguna.
Beliau memberi contoh kejayaan Jabatan Perangkaan Malaysia (DOSM) hari ini yang mampu mewujudkan laman statistik amat mesra pengguna dengan kepelbagaian tema data.
“Insya-Allah, saya komited memastikan usaha perkongsian data antara pelbagai jabatan dan kementerian akan memudahkan rakyat cari maklumat,” katanya pada satu sidang akhbar hari ini.
Terdahulu, beliau melancarkan laman versi baharu OpenDOSM NextGen yang diterbitkan oleh DOSM dengan disaksikan Ketua Perangkawan, Datuk Seri Mohd. Uzir Mahidin di sini.
Ia merupakan hasil inovasi dan pemodenan berterusan dibuat agensi itu yang menyasarkan pemerkasaan penglibatan rakyat dalam budaya penerokaan data terbuka lebih luas.

Laman kali ini malah memaparkan lapan tema utama yang sering kali dijadikan carian antaranya data buruh, ekonomi, harga barang, akaun negara dan kesihatan isu Covid-19.
Uniknya, OpenDOSM NextGen dibangunkan sepenuhnya menggunakan perisian sumber terbuka Python, Nec=xtJS dan Django berdasarkan pelan induk diperkenalkan pada 2004.
Mengulas lanjut, Rafizi berharap, kemudahan disediakan itu dimanfaatkan sebaik mungkin bukan sahaja oleh saintis data atau pelajar statistik, malah orang awam yang minat data.
“Sekarang, pelaporan perangkaan bukan lagi bersifat kaku tetapi boleh dimuat naik dan selaras masa sebenar kerana rakyat amat memerlukan data ada nilai kredibiliti,” katanya.
Pada masa yang sama, beliau yakin usaha dilaksanakan jabatan itu baru di peringkat permulaan dan selepas ini lebih banyak data dapat disebarluaskan sejajar imej konsep kerajaan terbuka. – KOSMO! ONLINE


Bajet 2023: Rafizi beri bayangan KDNK lebih baik
Oleh AMREE AHMAD

12 Januari 2023, 3:52 pm
PUTRAJAYA – Pembentangan sekali lagi Bajet 2023 oleh Perdana Menteri, Datuk Seri Anwar Ibrahim pada bulan depan dijangka masih fokus kepada projek berimpak tinggi.
Perkara tersebut antara dibayangkan oleh Menteri Ekonomi, Rafizi Ramli ketika ditanya mengenai apakah bentuk pembaharuan dalam bajet itu terutama untuk dinikmati rakyat.
“Bagi kementerian saya pula, kita komited mengekalkan paras perbelanjaan berhemah namun akan meneruskan banyak projek berimpak tinggi,” katanya pada sidang akhbar hari ini.
Terdahulu, beliau melancarkan laman OpenDOSM NextGen terbitan Jabatan Perangkaan Malaysia yang disaksikan Ketua Perangkawan, Datuk Seri Mohd. Uzir Mahidin di sini.
Mengulas lanjut, Rafizi menambah, pembentangan Bajet 2023 dijangka jadi fokus kerana Keluaran Dalam Negara Kasar (KDNK) 2022 mungkin diumumkan sekitar tarikh tersebut.
“Saya optimis KDNK bagi tahun lepas adalah positif malah momentum itu akan berterusan sepanjang tahun ini meskipun penganalisis unjur berlaku kemelesetan global,” jelasnya.

Beliau merujuk kejayaan Malaysia mencatatkan pertumbuhan ekonomi terpantas di rantau ASEAN pada suku ketiga 2022 lalu dengan KDNK amat baik iaitu sebanyak 14.2 peratus.
Bagaimanapun, beliau menjangkakan Perdana Menteri akan cuba memberi signal bidang yang bakal diberikan tumpuan oleh pihak kerajaan bagi memacu pantas ekonomi.
Pada masa sama, Menteri Kewangan itu dijangka mengekalkan jumlah bajet yang telah pun dibentangkan Tengku Zafrul namun dengan sedikit penyelarasan sesuai situasi semasa.
Keadaan itu kemungkinan bakal menyaksikan peruntukan baki RM264.6 bilion berbanding keseluruhan RM373.3 bilion setelah ditolak amaun daripada Bajet Mini 2023 sebelum ini..
Langkah itu ujar Rafizi, perlu dilakukan kerana kerana kerajaan juga menjangkakan perolehan negara diunjurkan menguncup sedikit disebabkan kekurangan kutipan cukai korporat.-KOSMO! ONLINE


637 bisnes PKS dibimbing Dr. Azizan sepanjang 2022
Oleh KOSMO!

12 Januari 2023, 4:28 pm
KUALA LUMPUR – Sebanyak 637 bisnes perusahaan kecil dan sederhana (PKS) di negara dibimbing secara langsung mentor usahawan, Datuk Wira Dr. Azizan Osman sepanjang tahun lalu.
Menurut Ketua Pegawai Perniagaan RichWorks International Sdn. Bhd. (RichWorks), Radz Mohd., bimbingan secara dekat tersebut disediakan di bawah pementoran Titanium mengambil masa sekitar 424 jam.
Katanya, walaupun beliau kini terlibat dalam dunia korporat sebagai salah seorang ahli Lembaga Pengarah ManagePay Systems Bhd (MPay) , Dr. Azizan tetap berikan tumpuan kepada anak didiknya.
“Dr. Azizan mempunyai jadual padat dengan pembelajaran di luar negara, tapi serius untuk membangunkan anak bangsa untuk berjaya.
“Ia merupakan ‘minat’ beliau untuk melihat transformasi dan metamorfosis seseorang usahawan ke tahap yang lebih baik,” katanya dalam kenyataan semalam.
Tambahnya, mustahil untuk seseorang itu konsisten melakukan apa yang dilakukannya tanpa minat yang tinggi.

Dalam pada itu, Radz memberitahu, Dr. Azizan bukan saja akan menumpukan usahawan di negara malah di Indonesia.
“Beliau akan membantu PKS di sana untuk bertahan bahkan berkembang meskipun dikatakan banyak cabaran pada tahun ini.
“Bagi pembukaan tahun ini juga, inisiatif beliau dan RichWorks untuk ubah hidup orang ramai khususnya usahawan melalui program Nak Ubah Hidup (NUH 2023),” jelasnya.
Radz berkata, NUH ini terbuka dengan tiket am percuma kepada semua terutama usahawan yang serius nak berubah dan maju lagi.
“Alhamdulillah, kita sudah mendapat sekitar 13,000 pendaftaran dari seluruh negara termasuk Sabah dan Sarawak bahkan negara jiran, Singapura,” ujarnya.
Untuk maklumat lanjut, layari laman web nakubahhidup.com sekarang. – KOSMO! ONLINE


Tiada wakil negara di separuh akhir Terbuka Malaysia
Oleh MUHAMMAD HELMEE RAMLI

13 Januari 2023, 9:53 pm
KUALA LUMPUR – Cabaran Malaysia pada Kejohanan Badminton Terbuka Malaysia 2023 berakhir selepas beregu lelaki profesional, Teo Ee Yi-Ong Yew Sin tersingkir di pusingan suku akhir sebentar tadi.
Pada perlawanan yang berlangsung di Axiata Arena, Bukit Jalil, pemenang pingat gangsa Kejohanan Badminton Dunia 2021 itu akur dengan kekalahan 21-14, 16-21, 17-21 kepada beregu lelaki No.1 dunia dari Indonesia, Fajar Alfian-Muhammad Rian Ardianto.
Meskipun menang pada set pertama, namun kebangkitan yang ditunjukkan Fajar-Rian dalam dua set berikutnya tidak dapat dibendung beregu negara, sekali gus ditunjukkan jalan keluar daripada kejohanan Jelajah Dunia Super 1000 itu.
Ee Yi-Yew Sin menjadi antara pemain Malaysia yang beraksi pada pusingan suku akhir hari ini termasuk beregu campuran, Chen Tang Jie-Toh Ee Wei selepas beberapa pemain utama seperti Lee Zii Jia dan Aaron Chia-Soh Wooi Yik tersingkir lebih awal.
Untuk rekod, kedua-dua beregu pernah bertemu sebanyak sembilan kali sebelum ini dengan gandingan Indonesia itu mencatat enam kemenangan, namun pertemuan terakhir pada Jelajah Dunia Akhir 2022 Disember tahun lalu memihak kepada Ee Yi-Yew Sin.
Selepas ini, beregu No.7 dunia itu memiliki masa kurang seminggu untuk membuat persiapan sebelum menyertai kejohanan Terbuka India yang dijadualkan berlangsung di New Delhi bermula 17 hingga 22 Januari nanti.

Sementara itu, pada perlawanan yang berlangsung di sebelah petang, Tang Jie-Ee Wei turut mengalami nasib sama apabila akur dengan kekalahan 19-21, 9-21 kepada beregu Thailand, Dechapol Puavaranukroh-Sapsiree Taerattanachai. – KOSMO! ONLINE